text:
Tala o Faamasinoga
LT. STEVEN CASKEY
E ono masina lea ua faanofovaavaaia ai e le Faamasinoga Faaitumalo le Pule o le Ofisa o le U.S Coast Guard i le teritori, ia Lt. Steven Caskey, ina ua ta’usala o ia i le moliaga o le ave taavale faatautala, le moliaga na toe suia e le malo ae solofua ai le moliaga o le ave taavale ‘ona.
O nisi o poloaiga o le faanofovaavaaia a le alii o Lt. Caskey e aofia ai le faasa ona ia toe tagofia se ava malosi po o fualaau faasaina, o le a mafai foi ona faia ni suesuega i lona tino ina ia faamaonia ai, na te le o toe faaaogaina fualaau faasaina.
E 45 aso ua se’i ai lana laisene ave ta’avale, ma ua poloaina foi o ia na te totogia le salatupe e $100.
LOKENI NUUSOLIA
O le aso ananafi na faamoemoe e faia ai le faamasinoga autu a Lokeni Nuusolia i luma o le faamasinoga faaitumalo, peitai e le’i faataunuuina lea iloiloga, ina ua manatu le ua molia e faaagafua ona aia tatau, ae tuu sa’o atu loa i le faamasinoga maualuga e faataunuu ai lana iloiloga.
O lo o tuuaia Nuusolia i le moliaga mamafa e tasi o le taliaina o ni oloa sa ave faagaoi, o se solitulafono e mafai ona faasala ai se tasi i le toese mo le umi e le sili atu i le 7 tausaga, pe faasala foi i le salatupe e le sili atu i le $5,000.
O le moliaga ua tuuaia ai Nuusolia, na afua mai lea ina ua talepe e ni alii se toalua le faleoloa o le FJ & P Kruse i Leone ia Setema 2009, ma la gaoia ai se pusa tupe u’amea sa i totonu o le faleoloa.
Fai mai le malo, na ave e le aualii gaoi le pusa tupe u’amea ia Nuusolia, ma tuu ai e le ua molia i se tasi o fale tuufua e tu i le latou fanua.
E leai ma se tupe sa i totonu o le pusa tupe u’amea na aveesea, sei vagana ai le pito i luma o le pusa tupe sa faaleagaina. O tupe sa i totonu o le pusa e aofia ai le tinoitupe e $24,129.95; tupe siaki e $1,828 ma le $5,492 o food stamp.
MOSE TIMOTEO
Ua faamalieina le faamasinoga i le ripoti a le Ofisa Faanofovaavaaia, faatatau i le tulaga ua i ai le faanofovaavaaia a le alii mai Pago Pago lea sa ta’usala i le faalavelave na maliu ai lona tuaa i le masina o Aokuso 2008.
O le alii o Mose Timoteo Jr na faasala mo le 28 masina i le toese i Tafuna i le 2009, ina ua faamaonia e le faamasinoga maualuga le moliaga o le fasioti tagata pa’ivalea na toe suia e le malo.
O le faasalaga faafalepuipui a Timoteo Jr e 28 masina, o le isi lea tuutuuga o lana faanofovaavaaia e 7 tausaga na tuu atu i ai e le faamasinoga. Sa faapea foi ona poloaina o ia ina ia aua ne’i misi lona alu e vaai lana foma’i, ma ia faamaoni i le inuina o ana fualaau ma vailaau o le mafaufau, faasa lea ona ia toe soli se tulafono, ma ia alu e vaai le ofisa faanofovaavaaia faalua i le masina.
I lana iloiloga i le vaiaso na te’a nei, na faailoa ai e le Ofisa Faanofovaavaaia i le faamasinoga e faapea, o loo usitaia uma e Timoteo Jr poloaiga uma sa tuuina atu i ai e le faamasinoga, ma ua maitauina foi se suiga tele i lona olaga.
Ona o lea tulaga, sa talosagaina ai loa e le Ofisa Faanofovaavaaia le faamasinoga, ia aveese le poloaiga sa faalua ai ona alu atu Timoteo Jr e vaai le latou ofisa i le masina, ae ua lava le faatasi.
O se tasi lenei o faalavelave na faateia ai le toatele o le atunuu, ina ua faaoo e le ua molia le maliu i lona lava tuaa i le latou fale i Pago Pago, ae ina ua fesiligia o ia e leoleo i le mafuaaga o le faalavelave, sa ia faailoa i ai e faapea, o ia e aafia i le gasegase o le mafaufau, ae a oo loa ina oso ma faatetele lona ma’i, ona oso ai loa lea o lona ita i lona tama
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Tala 92: Faatū e Iesu Ē ua Oti
O LE teine o loo e vaai atu iai e 12 ona tausaga. O loo uuina e Iesu lona lima, a o lona tamā ma lona tinā o loo tutū latalata iai. Pe e te iloa le māfuaaga ua latou foliga fiafia ai?
O le tamā o le teine o se tamāloa tāua e igoa iā Iairo. O le isi aso na ma‘i ai lona afafine, ma taoto o ia i le moega. Ae e le‘i faasolo ina malosi o ia. Ae na atili ai ona ma‘i. Na popole tele Iairo ma lana avā auā e foliga mai o le a i‘u ina oti la la tama teine. Na o le to‘atasi lava le la tama. Ona alu ai lea o Iairo ma sa‘ili iā Iesu. Na ia faalogo o loo faia e Iesu ni vavega.
Ina ua maua e Iairo Iesu, sa to‘atele tagata na si‘omiaina o ia. Ae na sao Iairo i totonu ma faapau i vae o Iesu. ‘Ua ma‘i tigāina si ou afafine,’ o lana tala lea. ‘Faamolemole se‘i e maliu mai e faamalosi iā te ia.’ Na fai atu Iesu o le a alu atu o ia.
A o latou savavali, sa tautulei pea le motu o tagata i le fia latalata atu. Na tū faafuase‘i Iesu. ‘O ai na pa‘i mai iā te au?’ o lana fesili lea. Na iloa e Iesu ina ua alu ese se malosi mai iā te ia. Ae o ai? O se fafine na ma‘i tigāina mo le 12 tausaga. Na pa‘i atu i ofu o Iesu, ma faamālōlō ai!
Na fiafia Iairo i lenei mea, auā ua ia iloa ai e faigofie i a Iesu ona faamālōlō i se tasi. Ona sau lea o se avefe‘au: ‘Aua e te toe faalavelave iā Iesu,’ o lana upu lea i a Iairo. ‘Ua oti lou afafine.’ Na iloa mamao atu e Iesu lenei mea ma na ia fai atu iā Iairo: ‘Aua e te popole, o le a lē afāina o ia.’
Ina ua latou oo atu i le fale o Iairo, sa fetagisi tagata ma le faanoanoa. Ae ua fai atu Iesu: ‘Aua tou te fetagisi. E le‘i oti le teineitiiti. O loo moe o ia.’ Ae na latou toē ma ula iā Iesu, auā ua latou iloa ua oti o ia.
Ona ave lea e Iesu matua o le teine ma le to‘atolu o ona aposetolo i le potu o loo taatia ai le teineitiiti. Na ia tago atu i lona lima ma fai atu: ‘Nofo i luga!’ Ona toe ola lea o ia e pei ona e vaai atu iai. Na tū o ia i luga ma savalivali solo! O le māfuaaga lenā ua fiafia ai lona tinā ma lona tamā.
E lē o le tagata muamua lenei na faatūina e Iesu mai le oti. O le tagata muamua o loo ta‘ua e le Tusi Paia o le tama a se fafine ua oti lana tane e nofo i Naina. Ona toe faatūina fo‘i lea e Iesu Lasalo, le tuagane o Maria ma Mareta, mai le oti. A pule loa Iesu o le tupu a le Atua, o le a ia toe faatutūina le to‘atele o tagata oti i le ola. Pe tatou te le fiafia i lenei mea?
Luka 8:40-56; 7:11-17; Ioane 11:17-44.
Fesili
- O ai le tamā o le teine itiiti o loo i le ata, ma aiseā na popole tele ai i la‘ua ma lana avā?
- O le ā na faia e Iairo ina ua ia mauaina Iesu?
- O le ā na tupu a o aga‘i atu Iesu i le fale o Iairo, ma o le ā le fe‘au na maua e Iairo?
- Aiseā na ula ai tagata i le fale o Iairo iā Iesu?
- Ina ua uma ona ia aveina aposetolo e to‘atolu ma matua o le teineitiiti i lona potu, o le ā na faia e Iesu?
- O ai isi tagata na faatūina e Iesu mai le oti, ma o le ā ua faaalia e lenei mea?
Fesili faaopoopo
- Faitau le Luka 8:40-56.
Na faapefea ona faaalia e Iesu lona alofa mutimutivale ma le magafagafa i ana feutaga‘iga ma le fafine na maua i le puna toto, ma o le ā e mafai ona a‘oa‘oina mai ai e toeaina Kerisiano? (Luka 8:43, 44, 47, 48; Levi. 15:25-27; Mata. 9:12, 13; Kolo. 3:12-14)
- Faitau le Luka 7:11-17.
Aiseā e mafai ai ona matuā faamāfanafanaina i latou ua maliliu ē e pele i a i latou, i le tali atu a Iesu i le fafine ua oti lana tane i Naina? (Luka 7:13; 2 Kori. 1:3, 4; Epe. 4:15)
- Faitau le Ioane 11:17-44.
E faapefea ona faaalia e Iesu o se faalogona masani le faavauvau i le maliu o sē e pele? (Ioa. 11:33-36, 38; 2 Samu. 18:33; 19:1-4)

robotstxt: allowed

filter: keep


text:
E te fia poka ?
O MARIA LONA LUA LEA
Na o le isi fafine ma si ona tama teine i le foma'i e siaki le manava a le teine ua lapo'a a'e lava, ma e fia mano'amia se tonu e maua atu i le foma'i.
Ina ua o'o loa ia i laua le faasologa, sa la o atu loa i totonu, fai atu loa i le foma'i, "fa'amolemole se'i vaai ane lava le manava a si o'u tama teine ua te'i lava ua lapo'a mai fa'apea."
E le'i atoa se lua minute ma o alu ai le foma'i ae toe sau ma le tala mai mai, "O lau tama ua to ali'i tina."
Na matua le talitonu le olomatua i le tala a le foma'i, "E fa'afefea ona to si ou tama e le iloa lava e ia se mea fa'apena, e le'i ta'u valea lava i se mea tau tama."
O la e fasa atu lava le olomatua i le foma'i, ae o le la ua fa'asagasaga i fafo i le fa'amalama le foma'i ma tau au tilotilo lava i fafo.
Fai mai loa le olomatua, "Oi a e fa'asagasaga la i fafo o lea e fai atu le tala ia te oe, o oe lea ua fai mai ua to la'u tama, pei lava e te le kea mai i la'u tala lea e fai atu, a ea ali'i foma'i?"
Fai mai loa le foma'i, "E leai, o lea e tau tilotilo atu i le la itulagi pe mata oute le iloa atu ai, pe le'o toe o mai ai le 'au makoi e mulimuli mai i le fetu, pe afai e moni le tala a lou tama teine, ua te'i lava ua to."
Toe fai le ali'i foma'i, "E te mateletele mai ia te 'au, o le a e tau fika atu po'o ai se igoa o le a fa'apea mai ai le Agelu e fa'asuafaina ai le alo o lau tama, PO'O 'JUNIOR' AUA UA UMA ONA FA'AIGOA AI LE TAMA A MARIA IA 'IESU'.
NA MA O MA LE TEINE I LONA POTUMOE
Ua alu Velio e fa'atau sikaleti, e alu atu ua tapuni le faleoloa, alu atu loa i le Bar e fa'aaoga le masini sikaleti i totonu o le Bar, te'i lava i le fa'alavea ane i ai o le isi tamaita'i.
Ia ua i'u i le potumoe a le tamaita'i lea le la inuga ma momoe ai loa, e te'i a'e le tama o Velio, ua te'a le 3:00 am, fai atu loa i lana teine, "E i ai se tou pauta (powder) ?." fai atu le teine, "Vaai i totonu o le fale taele.'
Fai mai loa le tala a lo'u tama o Velio, "Ou te alu nei maua lelei e le fafine, e malomaloa fo'i le fafine…." e alu atu i totonu o le fale o la e nofonofo lelei mai lava le fafine, "Sole vaai i ai o lea ua afa le tolu i le vaveao ao lea fa'atoa o'o mai o ou ta'aaga…" fai atu loa le tamaloa, "Se ma ou alu atu ua loka le faleoloa, ua alu atu loa i le Bar e fa'atau mai ai la'u sikaleti, ae te'i ua lavea ane ai le isi fa'ala'ititi lena ia te a'u, ia ma i'u ai loa i lona fale lea la fa'atoa te'i ane ua leva le po."
Fai atu loa le fafine, "Se'i tuu ifo ou lima…" vaai atu le fafine o la e leaga uma mai i le pauta, fai atu loa ma le olomatua, "E UA OU MASAGI LELEI I LOU LIMALALA'U LEGA….FA'AKO'A UMA MAI LE BOWLING AH, O LAU MEA LAVA LENA UA OU FIU AI IA KE OE, O LOU MAKAGAGAGA, E SI OU KAMA AEEEE.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fagogo: Salu Vale le Lau Ta’amu a A’opo
[Malo le faitau, malo fo’i le onosa’i, ae alo mai loa o le toe soso’oina lenei o la tatou tala fa’asolo, lea na gata mai i le vaiaso na te’a nei i le taimi lea ua fesili atu ai le olomatua o Vineta ia Iose po o a leoleo ia sa ia lagona atu o ta’u i lana telefoni ao la talanoa ma lona to’alua.]
Na umi se taimi o tu Iose e le tali i le fesili a le olomatua o Vineta lea ua togi atu ia te ia, po o a leoleo ia sa ta’ua i le taimi na la talanoa ai ma Lumepa lona to’alua. Na avea le le mautonu o Iose atoa ai ma le leai o sana tali na toe oso atu ai le isi fesili a le olomatua, “O i ai se mea o kupu ia koe oe Iose ua mafua ai oga e gofo umi iigei? Afai e i ai se mea o kupu, e kakau oga kakou kalagoa gagei ma le koeaiga ina ia malamalama ai le maka’upu ma kaumafai aku ai se fesoasoani ia ke oe.” E fai lava tala ia a le olomatua o Vineta ma a’apa atu lona lima ua toe fa’aauau le saluina o le fale komiti o lo o leoleo ai, ma fa’asolo atu ai loa le fa’amamaina o le otaota i fafo o le fale, a o Iose o lo o tu ai lava i luma o le laulau lea o lo o i ai le telefoni sa talanoa ai ia Lumepa ua le mautonu lona mafaufau.
E le’i umi se taimi na tu tu ai le tamaloa i le ogatotonu o le fale komiti, ona ia a’apa atu loa lea i lona mitiafu lea o lo o ta’atia i luga o le nofoa ua toe fa’atautau i lona tau’au, ona ia savali ‘ese loa lea ma le fale ma toe fo’i atu i lo latou fale. “Sole Iose, aua ge’i galo sau gagei kakou kalagoa ma le koeaiga, ua e fa’alogo mai,” o le vala’au ane lea a Vineta i le tamaloa, ona toe punou lea i lalo ma toe fa’aauau le saluina o le otaota i lalo o le ulu lea e i tua o le fale komiti. O le olomatua o Vineta, o le to’alua lea o le tu’ua o le nu’u o Amouta lea o lo o nofo ai Iose, o le toeaina foi lea e faia uma tonu ma fa’aiuga a le nu’u, o le Sa’o o le aiga a Iose, ma, talu lava ona taunuu Iose i le nu’u e le misi umu ma taumafataga e momoli i le toeaina i afiafi uma ma aso Sa. O le afiafi lava o le aso lea na malaga atu ai loa leoleo fa’apitoa e to’afa i le va’a moe mo Salelologa mo le sa’ilia lea o Iose i lona nu’u ona o le su’esu’ega o lo o fa’agasolo e uiga i le maliu o Pulusi. Na ona taunu’u lava o le va’a moe i le uafu i Salelologa, agai sa’o atu loa lea o ali’i leoleo i le Ofisa autu i Tuasivi mo le pikiina lea o le ta’avale e fa’atinoina ai la latou galuega ma le fa’amoemoe, o le po lava lea e tatau ona latou aga’i atu ai i Amouta e sa’ili mai Iose ina ia latou toe maua le va’a usu mo Apia i le aso e soso’o ai. O le mae’a ai o leoleoga o le sa i le afiafi lea, na savali sa’o atu ai loa Iose i le fale o le Sa’o o lo latou aiga ma latou fai’aiga ai i le afiafi ona o le fa’amoemoe e fia faia se talanoaga e tusa ai o le mata’upu o lo o tula’i mai, ae o le afiafi lava fo’i lea na taunu’u ai loa ma leoleo i le nu’u ma tu’u fesilisili solo pe i ai se isi na te iloa se tamaloa e igoa ia Iose.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Aumai faanana aisa ma mariuana i totonu o apa tamato
O vaega o fualaau faasaina e i ai mariuana ma le pauta o le aisa lea o lo o tuuaia na aumai faanana mai totonu o ni apa tamato sa maua mai i le meli i le vaiaso na te’a nei, ua i lalo nei o le vaavaaiga a le Ofisa o Leoleo, ae ua taofia i le toese i Tafuna le alii na alu atu e piki mai le pusa sa aumai ai apa tamato nei.
O le taeao ananafi na tulai ai i luma o le Faamasinoga Faaitumalo le alii o Folasa Galea’i, ina ua faila e le malo moliaga mamafa e lua faasaga ia te ia, ona o le faalavelave lea na maua ai e alii Ofisa o le Tiute vaega o fualaau faasaina, i totonu o se pusa na alu atu e piki mai, i le aoauli o le Aso Faraile na te’a nei.
O moliaga e lua ua tuuaia ai le ua molia e le malo e aofia ai le umia faasolitulafono o fualaau faasaina o le aisa ma le mariuana ma le faamoemoe e faatau atu i isi tagata.
E tusa ai ma faamaumauga a le faamasinoga o lo o taua ai e faapea, o lenei mataupu na tauaao atu e le Ofisa o Tiute i le Vaega e Taulimaina Mataupu tau Fualaau faasaina a le Ofisa o leoleo, ina ua maua i totonu o ni apa tamato sa aumai i se atigipusa na faamoemoe Galea’i na te pikiina, ia se vaega o aisa ma mariuana.
Ina ua fesiligia Galeai e alii Ofisa o le Tiute pe na te iloa mea o lo o i totonu o le atigipusa, na tali le ua molia e leai. Na tatala e Alii Ofisa le atigipusa ma latou vaaia ai meaai eseese e aofia ai apa tamato, peitai o le itu na masalomia ai nei mea’ai, ona sa fai lava si mama o apa tamato nei, o lea na fafesootai ai loa le vaega o le K-9, ae o le taimi foi lea na fai atu ai Galeai, se’i alu e aumai lona uncle lea e ana le atigipusa.
E lei umi ona alu le ua molia ae toe foi atu na o ia ma le talosaga a lona uncle e kilia le pusa ma avatu i tua. Sa fesiligia foi e alii Ofisa le ua molia pe aisea ua aumai mamao ai apa tamato a lona uncle ae o lo o tele nei oloa i le atunuu, sa leai se tali a Galeai, sei vagana ai le faataupupula i le alii Ofisa foliga mai ua le mautonu.
I totonu o le atigipusa sa i ai ni apa tamato se 8, o pepa chips, keke ma lole. E fa apa tamato sa tusia ai numera o le 2,4, 8 ma le 5 i le pito i luga, ae o isi apa e lua sa tusia ai le upu “clear”.
O apa sa tusia ai fuainumera i luga sa maua i ai pepa iila sa i ai lau mariuana i totonu, ae o apa e lua sa tusia ai le upu “clear” sa maua i ai pepa iila sa i ai vaega o le pauta faasaina o le aisa.
Ina ua fesiligia e le alii Ofisa o le Tiute le ua molia po o ai le igoa o lona uncle, sa musu le ua molia e faailoa, sei vagana ai lona faapea atu, o lona uncle e igoa ia “Milton”.
E ui foi sa ta’u pepelo e le ua molia lona igoa i le uluai taimi na fesiligia ai o ia, peitai ina ua toe fesiligia o ia e alii Ofisa, sa toe faasao i ai lona igoa, o ona tausaga e 19 atoa ai ma lona nuu o Leone.
Fai mai le malo, e 11 pepa iila sa i ai le pauta o le aisa i totonu, ae 12 pepa iila sa i ai lau mamago o le mariuana, ma o mea uma ia sa aumai i totonu o apa tamato sa faafefiloi mai lalo ma chip i totonu o le atigipusa sa alu atu Galea’i e piki mai.
O le Aso Tofi lea ua faatulaga e faia ai le uluai iloiloga o lenei mataupu i luma o le faamasinoga faaitumalo, ma o loo taofia pea le ua molia i le toese sei vagana ua ia totogiina le $100,000 ua faatulaga e le faamasinoga ona faatoa mafai lea ona tatala o ia i tua mai le toese.
Ae afai ae mafai ona tatala o ia i tua, ua poloaina e le faamasinoga o ia ina ia aua nei ona toe tagofia ni fualaau faasaina pe na te toe soliina foi se tulafono a le malo, a ia fesootai vavalalata ma lana loia ma auai i soo se taimi e valaauina ai lana mataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O loo maitauina pea le o faatasi o galuega mo le faaleleia lea o atina’e mo le manuia o le atunuu ma lona tagata i le taimi nei, aemaise ai foi o le unaia lea e le malo o tulaga tau taaloga ia lelei ma tino mai.
O le ata manino o lea tulaga, ua faalauiloa ai e le afioga i le alii kovana ia Togiola Tulafono lona sainia o se lisi e 3.1 eka lona tele mai fanua a le malo, e faatinoina ai galuega ma le atina’eina o le Ofisa o loo gafa ma fuafuaga o taaloga a le Olimipeka (American Samoa National Olympic Committee).


text:
Tala ‘oto’oto mai Samoa
FAAMANAVA E LE ATUA GALUEGA A REV. OKA FAUOLO
Ua ufitia le Ekalesia Faapotopotoga Kerisiano I Samoa faapea le atunuu atoa ina ua faamanava e le Atua ia galuega a le susuga I le faafeagaiga ia Rev. Oka Fauolo, o se tasi o tama ua loa tausaga o tautua I le galuega a le Atua. Na maliu filemu le susuga Oka I lona aiga I Vaoala I le lima minute e tea ai le itula e lua I le vaveao o le Faraile na sei mavae atu nei.
Sa faatasi ma ia I ona taimi mulimuli lona faletua ia Sooletauaotumua ma nisi o ona alo ma ona aiga, faapea le Ao mamalu o le malo Samoa, le afioga Tuiatua Tupua Tamasese Efi, o se tasi o uo mamae a le alii faafeagaiga. Sa faapea ona faia se sauniga puupuu e le faafeagaiga taulagi o le EFKS Vaoala, le susuga Rev. Ioane Petaia I lena vaveao ona molimoli ai lea o lona tino maliu I le fagaena o Ligaliga I Leifiifi e tofa ai e talia ai ona toe sauniga.
E maliu le susuga Oka Fauolo ua 82 tausaga o lona soifua. Na saunoa le faletua ia Sooletauaotumua e faapea, o lana saunoaga mulimuli ae lei to lana manava sa ia fai atu ia te ia, “aua tou te fetagisi, a ia outou loto tetele ma fiafia.”
TOE TATALA LE FALEMELI FAAITUMALO I TUASIVI
Ua toe tatalaina nei le falemeli faaitumalo I le afioaga o Tuasivi I Savaii I le nofoaga sa faatuina muamua ai I tausaga e tele ua tuanai, ma o le taitai o le malo, le susuga Tuilaepa Sailele Malielegaoi na saunoa e tatala aloaia lea faamoemoe I le aso Faraile na tea nei. O le tausaga e 2005 na tapunia ai le falemeli sa I ai ona o nisi o faaletonu sa aliae mai I lena vaitaimi e pei o le talepe soo e nisi o le falemeli ma toesea mea totino a le atunuu I Salafai sa teu ai. Peitai na faaalia e le alii palemia, o le faatupulaia o le manaomia o lea auaunaga I Salafai ua mafua ai ona a’e le tofa I le malo ina ia toe faaauauina o lea auaunaga taua I Salafai, a ia fausia se ofisa fou e saogalemu ma malu puipuia ai mea totino a le atunuu.
Na saunoa Tuilaepa, ua alagatatau foi lea fuafuaga ona o le faatupulaia o le faitau aofai o le atunuu, aemaise o le faafaigofie ai o auaunaga a nisi o ofisa taua a le malo o lo o I lea vaega o le motu tele I Salafai e pei o le ofisa o faamasinoga o fanua ma suafa, o le maota gasegase o Malietoa Tanumafili II ma le ofisa o leoleo. E le gata I lea, o auaunaga I aso taitasi e pei o le totogiina o pili o le uila ma le suavai taumafa, o le faatauina o pepa telefoni ma pepa o le eletise (cash power), o le faatumuina o pepa talosaga mo pepa nofomau I Niu Sila I tausaga taitasi, faapea foi fesootaiga faatekonolosi e faaaoga ai upega tafailagi.
AMATA ANANAFI LE TAAMILOSAGA LAKAPI TAITOAFITU A TAMAITAI
O le aso ananafi na amatalia ai le taamilosaga lakapi taitoafitu a tamaitai e sailia ai se au tele a le atunuu, le Manusina, e tauva mo sona avanoa I le taamilosaga o le ipu o le lalolagi a tamaitai I Lusia I le 2013. Peitai, seiloga lava e siamupini le Manusina I le itulagi o le Oceania, ona ofi faatasi ai lea ma Ausetalia ma Niu Sila lea ua mautu o la avanoa I lea taamilosaga I le 2013.
O le mafuaaga lea ua aofia ai nei taaloga taitoafitu a tamaitai I le faagasooga o taaloga a le iuni lakapi a Apia I aso Toonai taitasi. E ono vaiaso o le a faagasolo ai lea taamilosaga ma le faamoemoe e sailia ai se au a le Manusina e tauva ma au mai isi atumotu o le pasefika mo se avanoa I le ipu o le lalolagi I Lusia I le tausaga fou. Na faaalia e le peresetene o le iuni lakapi a tamaitai Samoa, le susuga Toleafoa Ulugia Mara Hunter e faapea, e tele tamaitai o lo o I ai le tomai ma le agavaa I lenei faagatama o lo o I ai le faamoemoe e sailia ma tuufaatasi se au lelei a le Manusina mo lea faamoemoe.
O le tausaga na tea nei na manumalo ai le Manusina I le pine apamemea I taaloga o le pasefika sa faia I Niu Kaletonia,na manumalo foi I le pine apamemea I le taamilosaga o le Asia Rugby Union’s Borneo 7’s. Na ausia foi e le au tau atiae a tamaitai Samoa le semifinal I le taamilosaga o le Central Coast 7’s I Ausetalia, ae sue siamupini I le taamilosaga o le Byron Bay 7’s I Ausetalia lava. O le latou taaloga aupito I lata mai na manumalo faalua ai I le au lakapi a tamaitai mai Taranaki I Niu Sila I le malae a le Malisi I Lotopa I le masina na tea nei.
TEENA E LE FAAMASINOGA LE APILI A LE TAMAITAI LOIA MAI NIU SILA
Ua le talia e le faamasinoga o apili a Samoa le apili a se tamaitai loia Samoa mai Niu Sila, o Leuluaialii Olinda Woodroffe. Na faasalaina e le faamasinoga lea tamaitai loia ina ua maea suesuega faapitoa a le faalapotopotoga a loia a Samoa I tulaga tau amio pulea, ma faamaonia ai le solia e Leuluaialii o nisi o tulafono ma aiaiga o le galuega faaloia, ina ua ia lafo ni upu masoa ma le taufaamatau I se tasi o le aufaigaluega a le faamasinoga maualuga.
O ia upu masoa e le taliaina I lalo o aiaiga ma tulafono a le faamasinoga, aemaise o I latou o lo o avea ma sui vaaia e puipuia le tulafono. E le gata I lona lafoina o ia upu masoa, ae na maua foi e le faamasinoga, na ia faaalia nisi uiga le talafeagai e ala I lona ato o le faitotoa o le potu faamasino ma savali agai I fafo. Na faailoa foi e le faamasinoga o apili le le talafeagai o le tulaga na faia e lea tamaitai loia e ala I lona fesootai atu lea I le afioga I le alii palemia ina ia faaleaogaina le faasalaga faasaga ia te ia.
Na faaalia e le faamasinoga, I lalo o aiaiga o le galuega faaloia, e le o se tu ma se aga talafeagai lenei ma sa faatonuina o ia e totogi le sala tupe e $1,000 e pei ona sa faatonuina muamua ai o ia e le faamasinoga. Na faatonuina foi o ia ina ia faia sana faamaualaloga aloaia I le matagaluega o faamasinoga.
LAU IA IULAI LE IUGA O LE TAMAITAI FAIAOGA O TELESIA FUNA’I
I le faamasinoga faaitumalo, ua ioe se tamaitai faiaoga e 25 tausaga le matua I lona moliaga o le faaoo manua e ala I lona sauaina o se teineititi aoga e valu tausaga lea na maliu I ni nai vaiaso talu ai nei. O lea tamaitai faiaoga o Telesia Funa’i sa ia sasaina le ua maliu o Teuila Fuimaono I se vase laau. E lua aso talu ona tupu lea tulaga, ae maliu loa lea teineititi. Peitai o le vaiaso na tea nei na faailoa mai ai e le ofisa o leoleo e faapea, e leai se sootaga o le sauaina e lea faiaoga o lea teineititi ma lona maliu, ma e leai foi ni moliaga faaopopo faasaga I lea tamaitai faiaoga.
O le alii loia tumaoti o Leota Raymond Schuster sa tulai mo lea tamaitai faiaoga ma ua toe tolopo e le tamaitai faamasino o Mata Tuatagaloa lea mataupu I le aso 22 o Iulai mo le lauina o le iuga.
SAUNI TALITIGA CRAWLEY E FAI MA SUI O SAMOA I TAALOGA OLEMIPEKA
E $15,000 le tinoitupe ua faamatuuina mai e le malo mo le faalapotopotoga o le taaloga Tae Kwon Do a Samoa e fesoasoani I tapenaga a le tamaitai o Talitiga Crawley e tauva I taaloga a le Olemipeka I le masina o Iulai, lea o le a faia I Lonetona. O Talitiga Crawley o se tamaitai e 17 tausaga mai Malie ma Afega, ma o lo o I Niu Sila o ia I le taimi nei mo nisi vaega o ana tapenaga aua lea faamoemoe.
O Talitiga o le uluai sui lea o Samoa ua faamautuina lona avanoa e tauva ai I taaloga o le Olemipeka ma o lo o koleni nei o ia I lalo o le vaavaaiga a le alii faiaoga faavaomalo a Samoa, le susuga Master Kesi O’Neil-Tuatagaloa. O le isi alo o Samoa ua faamautuina foi lona avanoa e tauva ai I taaloga a le Olemipeka I Lonatona, o le alii o Kaino Thompson Fuataga. Na faafetaia e le alii peresetene o le asosi Tae Kwon Do a Samoa, le susuga Muagututagata Peter Ah Him, ia le malo mo lea fesoasoani tau seleni o le a faafaigofie ai tapenaga a alo o le atunuu mo ia taaloga faavaomalo tetele.
Na saunoa Muagututagata, o le faamoemoe ia maua ni pine mo Samoa. E $22,000 na faamatuu mai e le malo I le tausaga na tea nei mo le alii o Kaino Thomson-Fuataga aua ana tapenaga I lenei faagatama faavaomalo. O le masina fou o lo o faamoemoe e toe taliu mai I laua I Samoa, ae lei tuuvaa atu mo Lonetona mo isi vaega o a la tapenaga mulimuli ae lei oo I le tauvaga tele.
SUESUE E LEOLEO ATA LEAGA NA PUE I TELEFONI FEAVEAI
Na amata I le vaiaso na tea nei ia suesuega faapitoa a leoleo I nisi o ata le talafeagai ia ua salalau ma ua toatele I latou ua maimoa ai I luga o telefoni feaveai. O nei ata o lo o faaalia ai ni alii ma ni tamaitai Samoa o lo o faiaiga ma sa tapueina I telefoni feaveai. Na faaalia mai e le sui sooupu o le ofisa o leoleo, le susuga I le komesina lagolago ia Leaupepe Fatu Pula e faapea, o lo o faagasolo pea a latou suesuega ia I latou o lo o faaalia I nei ata, aemaise I latou o lo o faasalalauina ia ata I luga o telefoni feaveai ina ia faia I ai se faaiuga a le tulafono.
Ua atoa nei le tolu o ata faapea o lo o faaalia ai ni faiga mataga faafeusuaiga ua pueina I totonu o le atunuu e alii ma tamaitai Samoa o lo o faaalia I ia ata, ma ua salalau nei e ala I telefoni feaveai ma maimoa I ai le atunuu lautele. Na saunoa Leaupepe, o lona popolega ona o aafiaga I alo ma fanau laiti e matamata I nei ituaiga ata le talafeagai. Na ia talosagaina le mamalu o matua ina ia tutu’a’ai ma mataitu lelei le fanau ma mea o lo o teu I totonu o a latou telefoni feaveai. Fai mai a ia, o lenei mataupu ogaoga ua tatau foi ona faatalatalanoa ma kamupani telefoni o lo o faatauina telefoni feaveai I totonu o le atunuu, e saili ai se fofo o lenei faafitauli.
OLA LELEI LE ALAISA I ELEELE O SAMOA
Ua faamaonia I suesuega le ola lelei o le alaisa I totonu o Samoa. O ia suesuega na taua I se lipoti na faamatuuina mai e se alii Saina tomai faapitoa I mataupu tau faatoaga aemaise I le totoina o le alaisa. O lea alii Saina sa I Samoa nei ma nisi tagata suesue e sailiili pe mafai ona totoina le alaisa I totonu o le atunuu. O le taimi nei o lo o totoina le alaisa I le nofoaga o suesuega tau faatoaga a le matagaluega o faatoaga I Nuu I lalo o se polokalama faapitoa o loo galulue soosootauau ai le malo Samoa ma le malo Saina.
Na taua I le lipoti a lea alii Saina e faapea, o lo o ola lelei ia fatu alaisa o lo o totoina I Nuu ona o le tulaga lelei o le eleele, ma o lo o taua ai foi le talafeagai o le ono avea o le alaisa ma se tasi o atinae e tatau ona mataituina e le au faifaatoaga I Samoa. Na saunoa lea alii Saina, afai ae manuia ia taumafaiga, e faitau miliona tupe a le malo o le a faasao I le faatauina mai o le alaisa mai fafo, aua ua toatele tagata I le atunuu ua fiafia e taumamafa I le alaisa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
ARTHUR ‘AFA’ BLAKE
E 20 masina ua faasala ai e le Faamasinoga Maualuga le alii o Arthur ‘Afa’ Blake i le toese i Tafuna, ina ua tausala o ia i le moliaga o le faaoolima i le tulaga lua, ona o se faalavelave na ia taumafai ai e faaoo ni manu’a i se isi alii, i se agaese.
Ao lei tuuina atu le faasalaga a le faamasinoga ia Blake, na faatoese le ua molia i le faamasinoga e tusa ai o le solitulafono sa ia faia, ma ia talosagaina ai se isi avanoa mo ia. Sa finau foi loia ina ia faanofovaavaaia le ua molia, ma ia poloaina ni polokalame e faatasi i ai ina ia mafai ai ona fesoasoani i le faafitauli o le mafaufau o loo aafia ai o ia.
Na talia e le faamasinoga faafinauga a loia ma ua faanofovaavaaia ai Blake mo le lima tausaga i lalo o poloaiga a le faamasinoga e ao ona ia usitai i ai, e aofia ai le faasa ona ia toe faafesootaia le alii na aafia i lenei mataupu, ma ia le toe solia se tulafono.
O le masina o Setema lea ua faamoemoe e atoa i ai masina e 20 talu ona loka Blake i le falepuipui, ma ua manatu foi le faamasinoga, o le a faaauau pea ona taofia o ia seia oo atu ia Setema, ina ia oo atu i ai ua maea isi togafitiga o lo o fuafua e faia mo ia.
Ua poloaina foi e le faamasinoga Blake e aua nei ona toe tagofia le ava malosi poo fualaau faasaina, ona o le isi lea mafuaaga na ala ai ona aafia o ia i le mataupu lea o loo loka ai se alii leoleo, ina ua faaoolima ia te ia.
Ua fautuaina foi o ia ina ia auai i ni aoaoga e fesoasoani ai i le ita, ma ia auai foi i polokalame o loo faagasolo e ofisa o le malo e fesoasoani ai i lona mafaufau.
FAAMANU AOKUSO
O le Aso Faraile nei lea ua faamoemoe le malo e fofogaina ai i luma o le Faamasinoga Maualuga sa latou maliliega, ua maea ona sainia ma le alii fusu mai Samoa, lea o lo o loka i le toese i Tafuna, ona o tuuaiga i lona faiaiga i se teineititi talavou.
O le alii o Faamanu Aokuso o lo o taofia ina ua le mafai ona ia totogia le $100,000 sa faatulaga e le faamasinoga e tatala ai o ia i tua.
O lo o tuuaia o ia i lona tagofia o itutinosa o se teineititi e 15 tausaga le matua, faapea ai ma lona faiaiga i le teineititi.
O tuuaiga faasaga ia Faamanu na afua mai i le masina o Oketope o le tausaga na tea nei, ina ua maea le taamilosaga o fusuaga a le Mosooi na malaga mai ai Aokuso e fai ma sui a Samoa i lana aufusu.
FAATUPULAIA TALEPE FALE MA LE GAOI
Na taua e le loia a le malo o Blake Hanley le faatupulaia o le solitulafono o le talepe fale ma le gaoi i le taimi nei, ma ua tuuina atu foi sana talosaga i le Ofisa o Leoleo ina ia faagasolo sa latou suesuega i le mataupu na osofaia ma talepe ai e ni tagata ni fale se tolu i Tafuna i le lua vaiaso talu ai.
Na taua e le alii loia e faapea, e tolu fale na osofaia ma talepe e le au gaoi i le lua vaiaso talu ai, ma latou gaoia ai ni mea aoga e pei o telefoni ma laptop.
O le atugaluga o le alii loia i le faatupulaia o faafitauli nei, ona o lo o masalomia le aafia ai o fanau e laiti i lalo o le tulafono.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tete’e ni isi i le toe tolopo o si’itaga mo totogi amata
E eseese uma finagalo o nisi o tagata faigaluega o le atunuu na faaalia, ina ua fesiligia e le Samoa News e faatatau i le mataupu e uiga i le tulafono taufaaofi lea ua pasia e le Konekeresi a le malo tele, e aofia ai se vaega e faatelegese ai le toe siitia o totogi amata i le teritori.
O nisi na faafetaia le malo tele ona o le tulaga ua i ai totogi amata i Amerika Samoa i le taimi nei, peitai o le latou talitonuga, ua lava lea ma totoe mo i latou, ae o nisi sa matua faaalia lo latou tete’e i le vaega o le tulafono lea ua toe tolopo ai le siitaga o totogi amata seia aulia le 2015.
“O se taimi umi le 3 tausaga lea ua toe tolopo i ai le siitaga o totogi amata i le teritori, ou te iloa e oo atu i le taimi lea ua maualuga le tau o le soifuaga ua i ai, ae ua le gafatia foi e totogi o loo maua e tagata ona faafetaui le taugata o oloa,” o le saunoaga lea a le susuga Vitale Tufuga mai Aua, o se alii kamuta i se tasi o konekarate faufale ma fai auala i le atunuu.
Ae na taua e Aliitasi Fepulea’i, o se tamaitai faatauoloa i se tasi o faleaiga i le taulaga, sa le tatau lava i le faipule i Uosigitone ona ia talosagaina lenei mataupu, ona e atili ai ona pagatia aiga o lo o maualalo le tamaoaiga i Amerika Samoa.
“Ou te le lagolagoina le tulafono taufaaofi lea ua pasia e le konekeresi, ona o lea ua taofia le toe sii o totogi amata mo le tolu tausaga, ae o loo tumau pea ma agai fo’i i luga le tau o le soifuaga, aemaise ai o lea foi ua sii pili a le falema’i, ua taugata foi le eletise ma le suavai, e faapefea la ona gafatia e tagata le tau o le soifuaga pe afai o lea ua taofi le siitaga o totogi ae alu pea i luga le tau o le soifuaga,?” o le finagalo faaalia lea a Fepulea’i.
Ae i le molimau a Fegauia’i ma Alesana Afamasaga, o se ulugalii e galulue i le kamupani tuuapa o le StarKist Samoa, o le a lava le tulaga e oo i ai gaioiga a le malo ma le faipule i Uosgitione, e uiga i le mataupu o totogi amata, ua sili atu ia i laua le tulaga lea ua i ai totogi amata i le taimi nei.
“Ta te musu e soona fai se tala ina ne’i aafia ai la ma galuega ma si o’u to’alua o loo tausi ai lo ma aiga, ae mo a’u lava ia, ua lava ma totoe totogi ua maua i lenei taimi, e sili atu le mea lea ua i ai nai lo le toe sii o se isi .50sene, ae emo ane le ata ua toe vaea atu ai ma galuega,” o le molimau lea a Alesana, lea fo’i na lagolagoina e lona faletua.
E to’afa isi tagata e galulue i le StarKist Samoa na fesiligia e le Samoa News e uiga i le matuapu lava lenei, ma o latou faaalia ai lo latou lagolagoina o le tulafono taufaaofi ua pasia e le konekeresi.
“Ua lelei foi lea, atonu o le a mafai ai ona toe faamautu tamaoaiga ma tupe maua a kamupani eseese i le atunuu, ina ia oo atu i le isi taimi e toe faaopoopo ai le isi .50sene ua gafatia e tupe maua a kamupani ona totogi matou nei o loo faatinoina galuega,” o le saunoaga lea a le isi alii e galue i le StarKist e le’i finagalo e faailoa lona suafa.
O le vaiaso nei na faalauiloa mai ai le pasia e le maota o sui o le pili taufaaofi a le Senate o le konekeresi, lea o loo aofia ai se vaega e faatelegese ai le siitia o totogi amata i Amerika Samoa seia aulia le 2015.
E ui na matua viia ma faafetaia e le alii faipule ia Faleomavaega Eni sui faipule i lo latou pasiaina o lenei tulafono taufaaofi, peitai i se vaega o lana tusi na aumai, o loo ia taua ai le leai o sona fiafia i le pasiaina o le pili, ona o loo tumau pea lona lagolagoina o le tatau lea ona maua e tagata faigaluega i Amerika Samoa totogi talafeagai, e tusa ai o galuega o loo latou faatinoina.
Ua i luma nei o le ofisa o le peresetene o Amerika ia Barack Obama le pili mo sana faaiuga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Alofa: Fa'avae ai Aiga
Na tu a’e nei i luga le toeaina o Pule, ma savali atu i le itu o lo’o i ai Tagiilima fa’atasi ai ma si ona tina ua taoto mai ai. “Tagiilima, Tagiilima, ia e loto tele, va’ai o lo’o alaala le mamalu o le aiga, a e alofa mai ia te a’u lou tama, ia e fa’amalosi mai i lo’u loto. Tagiilima, alofa mai si o’u afafine, a e loto tele, ona ou loto tele ai lea, ma va’ai i nai ou tuagane ma si ou uso, ia e onosa’i, ona i’u lea i le manuia le aso o si ou tina.”
Na a’apa ane nei le teine ma fusi atu lona tama, ma ua amata ai ona maua le mapu o lona loto. Ua ta’ita’i e Pule lona afafine ma fa’anofo i talane o lona to’alua o Lameko. Na va’aia e tagata o le aiga le maligi ifo o loimata o Lameko ina ua fa’alogologo atu i le tagi talatala a lona to’alua o Tagiilima. Ua iloa lelei e Lameko le mafua’aga ua tupu ai le fa’alavelave i le lo’omatua. Na toe manatua vave e le teine le tuafafine o lona tama, le lo’omatua o Naomi, o lea na ia toe tu a’e ai i luga ma savali loa i le itu o lo’o nofo mai ai Naomi.
Ua le mafai e le lo’omatua ona fai ane se tala i a Tagiilima, pau le upu na lafo e Naomi, “Tagiilima, ia o tatou loto tetele fa’atasi, ua alu lava Silia e leai se tala e fai mai ia te a’u.” Ua fusi mai e Tagiilima le tuafafine o lona tama ma amata ai le lauega. “E talofa e, I a Silia, le lo’omatua a fa’alogo mai o fai sa’u tala i a Pule, ua oso mai ia te a’u…e ta le lava ae, ma’imau lenei olaga pe ana le seanoa le oti, ma’imau lenei olaga pe ana leai le tu’ugamau….e talofa e…i a Silia.”
Na fa’ate’ia le fale atoa ina ua fai mai le tautalaga a le toeaina o Pule i lona tuafafine. “Naomi, sa i ai lo’u manatu o oe e te loto tele, a’o lea ua ou va’ai atu e leai, ia e onosa’i a malolosi o tatou loto, tatou te maua fo’i le mapusaga, ae a fa’apena mai oulua ma Tagiilima, o le a le mea o le a lelei ona fai. Ia o tatou sauni mo le aso a taeao, a ma’ea ona tatou toe fa’atasi lea, ae alo mai e fa’asavali le polokalama mo le aso o si lo’omatua, ua vave le taimi.”
Ua na o le nonofo nei o le aiga, ua nofo fo’i le tagata ma ona manatu, o le tagata fo’i ma ona fa’alogona, ua sao le fale atoa. Ina ua taunu’u i tua le malaga a Tagiilima ma Lameko, ua ma’ea ona teu le fale afolau tele o le aiga, lea e masani ona potopoto ai ma fai ai a latou fa’alavelave. O le fale afolau fo’i lea na api ai Lameko ma lana aufaigaluega.
O le afiafi na uma ai le ola o Silia, o le afiafi lava lea na fai ai e Naomi ma Pule le tonu, e teu le fale atoa, ona ua leai se taimi e toe fa’atalitali ai. Ua finagalo autasi i ai le aiga atoa ma na alo loa tina mo le teuteuina o le laoa tele lea a le aiga o Puleimeauma, e taoto ai Silia mo ona leoleoga i lea lava po.
O na vaitaimi, sa leai ni maota maliu e pei ona i ai nei, o fale ia e mafai ona taoto ai le maliu a se aiga, pe a i le tasi i le lua vaiaso, a’o fa’atalitali le tagi mai ala o fanau ma aiga. O ia fo’i maota maliu, e totogi le tupe e taoto ai le maliu, o mea na ua o tatou maua i nei ona po, a’o aso la, sa leai se tigaina o aiga. O le mea lava ua maua, o le na e fa’atino ai fuafuaga a le aiga mo se fa’alavelave.
O le tulaga lea ua finagalo autasi i ai le mamalu o le aiga potopoto o Puleimeauma, ma ua mafai ai fo’i ona o latou maua le agaga o le galulue fa’atasi. Ua mou ‘ese atu aso lelei ma aso fiafia na alo i ai le aiga, e pei ona i ai le fa’apioipoga a Tagiilima, a’o lenei ua feagai ma le fa’alavelave ua sili ona ogaoga. E moni lava le upu, e mua mai ni lelei, ae muli mai ni masei, a tu’u fo’i i se isi itu, e mua mai masei, ae muli mai ni lelei.
Ua amata le talatalanoaga a le aiga o Pule, ma e le i umi se taimi, ona ua au tasi o latou manatu, o mea lava ua maua o mea na e fai ai le maliu o Silia. Na tau ane nei i le mafaufau o Pule, e tatau ona logo le aiga o Silia ma o le tulaga lava lea e tatau ona fai.
O le aiga o le lo’omatua e fai si mamao o le ala, ma se’i iloga o le pasi fa’atoa vave lea ona taunu’u i ai, o lea na tonu ai i le mafaufau o Lameko, e tatau ona alu le ta’avale, ina ia mafai ona toe fo’i vave mai Filipo mo le fa’amautuina o tonu a le aiga. Ua alu le feau ina ia logo le aiga o Silia e tusa ai ma le fa’alavelave ua tupu mai.
O le itula e fa i le vaveao, na amata ai ona o’o atu leleoga mo le tina i a Silia, o ekalesia ma tagata lotu, o nisi fo’i ekalesia o lo’o i totonu o le nu’u na o’o atu mo a latou leoleoga mo toe taimi o Silia.
E faia pea!
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Umusaina le Fale Tele o Amerika Samoa
O lo ua atoa tino o le Tama, ua o gatasi fo’i le futia ma le umele i le loto o le tagata ma lana faigamalo ma le finagalo le seua o le Atua, ua fa’ataunu’uina ma le manuia le fa’amoemoe ua loa o epa i le foe, ina ia mafai ona umusaina le Maota o Amerika Samoa e fa’atautaia ai ana fonotaga masani e fia fa’atino fa’asamoa, i ni ana taligamalo ma le aga’i i luma o lona malo fa’ateritori o Amerika.
Ua tu le matila ma ua mata’ina le tuligasi’a aua e tetele Pesega ae ua matua i le lelei, e pei o lafoga sa fa’afofogaina i lea aso iloga i le tatou Malo. Ioe, ua taunu’u le fa’amoemoe, o le la’au o le ola lava lea!
Ua matua atoa le atuvasa i ona teuga e tatau ai i tu ma aga fa’asamoa, ina ua i ai le Fale Tele ae tainane ona fale e tua i ai i tapenaga ma mea e ao ina olioli mai e fa’atino ai le fa’amoemoe o fonotaga, ma mea uma e usuia i le Fale Tele lena.
E ui ina ua maliliu toa o le atunu’u sa latou mua i malae i afuaga o lenei galuega lelei, ae ua iloga fo’i o latou loto i le atunu’u ma lona lumana’i i le galuega ua mae’a fa’atino ma ua tutula’i i le malae o le atuvasa.
Ua tino fo’i lea igoa ua fa’ailo ai le Faletele ma ona atufalega, aua na i ai uma le vasega o ta’ita’i o Malo o le Alamoana o le pasefika, i le aofia sa pa’au mai e maimoaina lea fo’i mata’aga muamua i o tatou laufanua, ua mae’a lelei le Fale Talimalo mo le Malo o Amerika Samoa i le Malae o le Su’igaula a le Atuvasa.
E le gata i lea, ae sa aofia ai le pa’ia maualuga i fa’auluuluga o Malo o Samoa na lua, ma le fa’aafio fo’i o le afioga le Perenise o le Malo o Tonga, e taualoa ai lo latou auai mai i lenei tausaga i le sisigafu’a a Tutuila ma Manu’a.
O se taimi lelei na fa’ataoto e le ta’ita’i o le faigamalo o Amerika Samoa, aua ua fa’atino le fa’amoemoe, ae ua fa’amauina fo’i lona malae i lea taeao. E pei ona saunoa le afioga le Kovana Sili, “O le Faletele lenei mo tupulaga o le lumana’i o Amerika Samoa,” ia fai ma va’aiga ia i latou ituaiga maota sa fa’atautaia ai mataupu o saofa’iga o afio’aga ma aiga Samoa i aso ua tuana’i. Sa mau ai le tofa manino ma le fa’autaga loloto i ona faletele ae a le aga’i mai i o tatou vaitaimi o le tatou faigamalo.
Sa i ai se fa’anoanoaga i lana afioga, ina ua tau lana saunoaga ia i latou na amata afuafuaina lenei galuega. “Ua momoe mai i ti’asa i latou sa fuafuaina lenei fa’amoemoe, ua le va’ai i latou i le aso lenei, peita’i, o lo latou agaga atoa ia tula’i lenei faletele, ona fa’afetaia lea o le Atua.”
Na ia saunoa fo’i ma fa’afetaia le auai fa’apitoa o le faletua Tofiga Tufele Li’amatua, ua fai lava o ia ma sui va’aia o le afioga le Alofioamoa. O le ulua’i tau amataina o lenei poloketi, na afuafua mai lea i le vaitaimi a’o avea le afioga le Ma’oputasi Mauga Tasuaeafe Asuega ma Failautusi o le Malo Fa’alotoifale o le tatou atunu’u i lona Ofisa o Mataupu Tau Samoa, ma latou feutaga’ia ae le’i fa’atinoina se’ia o’o mai i le vaitau ua tula’i mai ai le afioga le Alofioamoa Tufele Li’amatua ma Failautusi o lea lava ofisa.
Na fa’afetaia e le afioga le Kovana Sili, le ali’i Failautusi o le Matagaluega a le Initeria o le Malo tele, Susuga Anthony M Babauta, aua o i latou na fa’atupeina mai le isi vaega tupe na fa’atupe ma mae’a ai le faletele i lona tula’i mai ai nei.
O le aofa’iga o le vaega tupe mai le DOI e $250,000. ae toina mai e le ASG le $50,000. ma ua mae’a ai loa le maota atoa lenei i ona mea e fausia ai, fa’atasi ma le totogi o tagata fa’akonekarate e fausiaina le Faletele.
O le isi fesoasoani sa mafai ona fa’amae’a ai isi tapenaga o le laufanua o le maota lea sa pasia mai lea e le Fono Faitulafono o le tatou malo, i ona maota e lua, ma sa fa’apea fo’i ona fa’afetaia e le Kovana Sili le fesaosoani mai a le afioga le Peresetene o le Senate ma le Fofoga Fetalai o le Maota o Sui.
O nisi o malo fa’aaloalogia sa mafai ona aofia i le Faletele i le taeao ananafi sa aofia ai le afioga le Perenise Fa’apaleina o le Malo o Tonga, Tupouto’a Ulukalala, le afioga le Palemia o Samoa Tuto’atasi Tuilaepa Sa’ilele Malielegaoi, Ulu o Tokelau Aliki Kerisiano Kalolo, Kovana o Tuvalu Iakoba Tae’ia Ialeli, US Coast Guard a le Malo tele Capt. Joanne Nuan ma isi fa’auluuluga o vaega o le Malo o Amerika Samoa, le afioga le Fa’amasino Sili le afioga Lealaialoa M. Kruse, Le Peresetene o le Senate, Leafioga le Tama’ita’i o le Ao Gaoteote Palaie, le afioga le Fofoga fetalai o le maota Savali Talavou Ale, le afifio i Fa’auluuluga o Matagaluega Esese o le Malo, le afifio i afioga i Senatoa o le Maota Maualuga ma Ali’i Faipule o le Maota o Sui o le Fono Faitulafono, ae tainane lava le afifio i susuga i le Aufaigaluega Pa’ia a le Atua, o Failauga o le Upu o soo se Fata Faitaulaga i le atunu’u ma le pa’ia lasilasi o le atunu’u sa auai i le malae o le Su’iga’ula a le Atuvasa i Utulei.
I le polokalama fa’ataoto o le taeao na fa’atulaga ai le susuga le Fa’afeagaiga FT Pesaleli Poufa mai Atu’u EFKAS na te ta’ita’ia le sauniga mamalu i le tatalo, ae o pese ma vi’iga o le sauniga mamalu sa fofogaina lea e le EFKAS i Vatia. O le sauniga fo’i sa i ai se avanoa e saunoa ai le afioga le Palemia o Samoa ma sa ia ‘ave le fa’afetai i le Atua o sosia e tele ua fa’amanuiaina ai Amerika Samoa, ua mafai ai ona tino se galuega tele fa’apenei, e matau i ai le atunu’u i ana tu ma agaifanua.
I le ava fo’i o le taeao fesilasilafa’i, sa mua’i tapa ipu le afioga le Palemia o Samoa Lupesoliai Aiono Tuila’epa Malielegaoi, soso’o le ‘ava a le afioga le Aofa’alupega FT Poufa ae fa’ato’a tapa ipu ai lana afioga le Kovana Sili Togiola Tulafono, soso’o le ava mo le Taitai o le US Coast Guard a le Malo tele, ma fa’asolo ai. O le tofa Afuola Kalasa, sui failautusi o le Ofisa o Mataupu Tau Samoa na saunoa ina ua mae’a le sivaloa ma le fa’atau pa’ia mo le aso iloga o le matagaluega ma le malo.
Ina ua mae’a le ava, sa fa’atautaia loa le ‘aiga matagofie, ae o lo’o fa’afiafia i le autalavou mai le EFKAS i Lauli’i, le afio’aga o lo’o alaalata’i ai le afioga le Alofioamoa ma le Faletua. Na muamua mai i lea ausiva le sao na fa’afiafia ai le Fa’aili Pu a Leoleo mai le Malo o Samoa.
I fa’aaloaloga na faliu i ai le pa’ia o le Ofisa o le Faigamalo Fa’alotoifale a le tatou malo na muamua ai fa’aaloaloga i malo pa’au mai e afua i le afioga le Palemia o Samoa, le susuga le Ta’ita’i o le Sauniga lotu e fa’apa’ia ai le maota, Fa’auluuluga o Malo uma o le pasefika o lo’o aofia i le fa’amoemoe i le taeao ananafi, ae maise ai o sui o le faletolu o faigamalo a Amerika Samoa, le Fa’amasinoga, le Fono faitulafono ma le afioga le Kovana sili.
Na ese fo’i fa’aaloaloga sa saunia lelei mo le afioga le Matuaofaiva ma le falefa o le Aiga Salemalama ona fa’ato’a fa’amae’a ai lea o le aso iloga o le umusaga o le Faletele o le tatou malo ananafi. O le afioga le Agaiotupu ma le Meana’itaua, o le Fesoasoani Pope lea i le afio’aga o Fagaitua Faleagafulu Filipo Taua’i, ma o lo’o galulue pea lava i la’ua i le ekalesia ma le la’ua tofi i Fagaitua, ae o le taleni lea o lo’o fa’ao’aina ai lana susuga le Auauna e lona Atua Soifua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Alalaga pagota ua le lavava ai pilikaki ma saimini
WARDEN: O LO’O AI FO’I MOA, MAMOE MA FASIPOVI A PAGOTA
O le leo o le uio ma le pologa ua toe faalogoina fo’i i le nofoaga o le toese i Tafuna, ona ua le lavava e nai pagota ai sua pilikaki, pepa saimini faavela atoa ai ma le polesi i le taeao, auaoli ma le afiafi mo pagota e toa 170 o loo i ai, peitai na taua e le pule o le falepuipui, e ono ituaiga meaai o loo faasoasoa mo pagota i le vaiaso atoa mo le tai tolu ‘aiga i le aso.
I se tusi na tuuina mai e se alii pagota o loo tuli sona faasalaga i le falepuipui i le taimi nei na ia taua ai faapea, e na o le pilikaki lava lea o loo fafaga ai i latou i aso uma, e aofia ai ma aso faamanatu faapitoa e pei o le kerisimasi 2011, tausaga fou 2012 atoa ai ma le aso Peresetene na te’a nei.
Fai mai le alii pagota lea, o le polesi e ‘ai i le taumafataga o le taeao, o le pilikaki i le aoauli ae o le pepa saimini faavela i le po.
“E na o le tolu apa polesi mo le meaai o le taeao, ae lua pusa pepa saimini mo le meaai o le po e fafaga ai pagota e toa 170 i le toese,” o le tomumu lea a Agasiva e pei ona faailoa lana tusi sa tuuina mai i le Samoa News.
Soo se taimi e fesiligia ai e le faamasino sili ia Michael Kruse nisi o pagota pe a oo i taimi o a latou iloiloga poo a latou meaai sa ai i le po, e lua lava tali e masani ona tuuina mai, a le o le kaleve pilikaki o le saimini.
Ae ina ua fesiligia e le Samoa News le pule o le toese i Tafuna ia Lumana’i Maifea, sa ia teena malosi ai faasea mai pagota e na o le pilikaki lea o loo fafaga ai i latou.
“E sa’o e ai le pilikaki ae le faapea o aso uma e fafaga ai, a tele lava aso e ai ai le pilikaki i le vaiaso o le faalua, ae o isi aso e eseese uma lava meaai o loo fafaga ai le nofoaga, e 6 ituaiga meaai lea e faaaoga e fafaga ai pagota i aso e 7 o le vaiaso ae tolu ‘aiga i le aso e tasi,” o le saunoaga lea a Maifea.
Na maua le avanoa e asia ai e le Samoa News le container ma le fale o loo teuina ai taumafa mo pagota, ma maitauina ai le anoanoa’i o taumafa eseese o loo teuina ai e pei o pusa moa, pusa sosisi, pusa pipi, pusa tauau pipi, pusa fasipovi vili, ma le anoanoa’i o isi mea fai meaai mo pagota.
Na taua e Maifea, o le pilikaki e ai i le aso aso Gafua, ona toe ai foi lea i le aso Toonai lea e sosoo ma le aso Sa e tele ai meaai mai asiga a aiga.
“O isi aso Gafua e le aia ai le pilikaki ae fai ai le kale sosisi, aso Lua o le mamoe, aso Lulu o le fasipovi vili, aso Tofi o le tauau pipi ma le aso Faraile o le si’usi’u pipi, ae mo le meaai o le taeao i le vaiaso atoa, e suisui ai lava le fuamoa falai, falaoa poo le masi faapata, ae salani e le ipu ti, o isi foi taimi e sui ai le pata i le siamu, ae masani foi ona faaaoga le polesi ae le faapea o aso uma,” o le saunoaga lea a Maifea.
O meaai o loo fafaga ai le nofoaga i Tafuna, e felanulanua’i lava kuka e faia i aso taitasi, o nisi foi aso e faaaoga ai pagota o loo tuli a latou faasalaga ae i ai le taleni kuka ia te i latou, mo le kukaina lea o meaai i le po aua pagota i le taeao e sosoo ai, e pei ona saunoa Maifea.
“O isi aso ua faakale le moa i le kapisi, pe faa kaleve foi ina ia sui ai le ai a pagota, a le o lena foi, e tao pagi, sikogi ma kogaki i le po e sauni ai mo le meaai o le taeao, ona o le faanaunauga lava, ia lelei meaai e fafaga ai i latou o loo nonofo i le nofoaga,” o le saunoaga lea a Maifea.
Na faamaonia mai foi e Maifea, e silia ma le $30,000 le tupe e faaalu i le faatauina mai o meaai mo pagota i kuata taitasi (tolu masina). O le masina lenei e mae’a ai le isi kuata, ae ua maea ona tuuina atu le oka mo meaai o le isi kuata e ui e lei taitai uma ona faaaoga meaai o loo teu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le susuga le Peresetene o Afakanisitana i lana faigamalo fou o i ai nei, Hamid Karzai, sa i ai o ia i Siamani ina ia auai i se fonotaga e aoga fo’i mo lona atunu’u, peita’i, ua tetele mai fa’aletonu e tutupu pea i le va o lona malo ma ona nu’u a tuaoi, sa faatuai ai ona toe fo’i o ia i lona malo.
O le malaga sa tatau ona fa’aauau lea i le Malo o Peretania, ona fa’ato’a taliu ai lea i Afakanisitana, peita’i, ua iloga mai e tetele na’ua osofa’iga i le a’ai o Kabul, i le itu i matu i Mazar-i-Sharif, ua sili ai ona toe taliu mai o ia i le malo.


text:
Tala o Faamasinoga
GAFATASI TAVEUVEU & LOGO FAAMAUSILI
O alii talavou e toalua ia o lo o tu’ua’ia i lo la fa’ao’o o ni manu’a i se isi alii i le nu’u o Se’etaga, e ala i lo la fa’aaogaina o se fagupia ma o la lima, ua fa’atulaga e le Fa’amasinoga Maualuga le aso 4 Iulai 2012 e faia ai le la fa’amasinoga autu, e ui o lo o fa’aauau pea talanoaga a itu e lua mo se maliliega.
O Gafatasi Taveuveu ma Logo Faamausili, o lo o tu’ua’ia e le malo i le moliaga mamafa e tasi o le faaoolima i le tulaga lua, ma le moliaga mama o le faatupu vevesi i nofoaga faitele.
O ia moliaga na afua mai se faalavelave na tulai mai i le vaiaso muamua o le masina o Novema i Seetaga, lea na manu’a tigaina ai se alii, ina ua fasi e Gafatasi ma Logo, e pei ona tu’ua’ia ai i la’ua e le malo.
O le vaiaso nei na faatulaga e faia ai le uluai iloiloga o lenei mataupu, peitai na faailoa e tamaitai loia fautua o loo tulai mo Gafatasi ma Logo ia Ruth Risch-Fuatagavi ma Leslie Cardin, o loo faaauau pea talanoaga mo se maliliega i lenei mataupu, faapea ai ma le manaomia o se isi taimi faaopoopo mo nisi suesuega, ona o nisi o faamatalaga fou ua mafai ona maua mai e le malo e uiga i lenei mataupu.
O le aso 9 o Ianuari 2012 lea ua toe tolopo i ai le uluai iloiloga o lenei mataupu ma le tuutuuga, afai e oo atu i le aso lea e lei maua lava se maliliega, o le a faataunuuina loa le faamasinoga autu i le masina o Iuni.
O loo tumau pea poloaiga a le faamasinoga o loo tatala ai Gafatasi ma Logo i tua mai le toese i Tafuna.
SAUNI LE TAMA FAI E TALI IOE I ONA MOLIAGA
O le Tama Fai lea o lo o tuuaia i lona faia o ni amioga mataga i lona afafine fai, ua i ai le faamoemoe o le Aso Tofi o le vaiaso nei lea o le a tuu aloaia atu ai lana tali ioe i moliaga ia ua manatu le malo na te ioeina, i lalo o se maliliega ua maea ona sainia ma ua tuuina atu foi i le faamasinoga maualuga.
O le vaiaso nei na faailoa ai e loia i le alii faamasino sili lagolago ia Lyle L. Richmond, ua maea ona sainia e le ua molia ma le malo se maliliega e faamuta ai lenei mataupu, ma ua uma foi ona tuuina atu i luma o le faamasinoga.
Ae talu ai e lei lava se taimi e iloilo ma faitau ai e alii faamasino le maliliega ua maea ona sainia, o le mafuaaga lea ua toe tolopo ai lenei mataupu i le aso Tofi o le vaiaso nei, e fofoga aloaia ai loa le tali ioe a le ua molia, lea o loo taofia pea i le toese i Tafuna i le taimi nei e aunoa ma se tupe na faatulaga e tatala ai o ia, ona o le tulaga matuia o moliaga o loo tuuaia ai o ia.
O le step father e 49 tausaga le matua o loo tuuaia i le faiaiga faamalosi, faia o amioga mataga, faiaiga i se tagata e aiga i ai, atoa ai ma lona faia o ni gaioiga e ono lamatia ai le soifua maloloina o se fanau laititi.
MARIAIVA MAALONA
O le tamaita’i mai Pago Pago lea na taofia i le falema’i i le masina na te’a nei, ina ua manu’a i se vevesi na tulai mai i le va o ia ma le isi foi tamaitai, na tulai i luma o le faamasinoga i le taeao ananafi, mo le tuuina atu o lana tali e tusa ai o moliaga ua faia e le malo faasaga ia te ia.
O moliaga ua faila e le malo faasaga ia Mariaiva Maalona e aofia ai le faaoolima i le tulaga tolu, ma le faatupu vevesi i nofoaga faitele.
O se faalavelave na tulai mai i le aso 19 Novema i Pago Pago, ina ua fufusu le ua molia ma le isi foi tamaitai lea foi o loo tuuaia e le malo i le mataupu lava lenei, na faai’u ai ina ua u e le isi tamaitai le taliga o le ua molia ma taofia ai loa o ia i le falemai mo le faia o ni togafitiga i lona manu’a.
Na faatali le malo sei malosi mai Mariaiva ona faatoa faila lea o moliaga faasaga ia te ia, ma o le vaiaso nei na tulai ai loa o ia i luma o le faamasinoga, ma ia teena ai moliaga a le malo.
O le aso 22 Tesema lea ua faatulaga e toe fofogaina ai lana mataupu, ma ua poloaina o ia e le faamasinoga e aua nei ona toe taumafai e faafesootai le tamaitai lea na la vevesi, pe na te toe soliina foi se tulafono a le malo, a ia auai i ona faamasinoga uma ma fesootai vavalalata ma lana loia.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
ALATAUA & VAILOA - SIVA MA LE PESE FALELIMA I SISIFO
O le pese ma le siva fa’asamoa lona lua, o le sao o le Falelima i Sisifo lea, ua saunia lelei mai ai le itumalo o le Alataua mo le latou Pese matagofie fa’atasi ai ma nisi fo’i teuteuga masani o fa’afiafiaga fa’asamoa ua masani ai le tatou atunu’u.
Peita’i, ua tofia fo’i e le afioga Satele Galu Teutusi, o le kovana Itumalo o le falelima i sisifo, le ausiva uiga ese mai Vailoatai, i le mea e afio ai le Satele o le Alo o Salamasina, afifio Alo o Fanene , susu ai Sa’o ma le Aiga Sa Tuiasina, ae palepuipui e le fetalaiga a le faletonu ma le falealili, o le a faia lo latou sao o siva Samoa e fa’aatoa ai tino o le fa’afiafiaga mai lea itu o le atunu’u.
“Ona o lenei vaitau ua a’ave tala o nei ituaiga o fa’afiafiaga i le atunu’u, o lea ua tatau ai ia te a’u o le fa’atama fo’i o le itumalo, ona tu’u i ai se avanoa e fa’afiafia ai e i latou le atunu’u atoa i le aso fa’ailogaina o le tatou fu’a!”
O sui nei o le falelima i sisifo, ua alo mai e fa’afiafia, o le Asosi a le ‘SOFIA.’ E le toe faia se tala i le fa’afiafiaga, ua mae’a silamio i ai le vaega o tusitala, ae ua fai mai i latou, “Aua, aua lava nei faia se tala, se’i latou va’ai i ai i le taimi e pa ai le pomu i le Malae i Tala o Lupelele!”
Ua usita’i nei le tusitala, aua e tau le mafai fo’i e upu ona fa’amatala le fa’afaifiaga lea, ua lava saunia i latou uma e silia ma le 100 o tama’ita’i lalelei e su’eni le aulapa tai ma le aulapa uta i tu ma aga fa’afiafia a le atunu’u.
I le agaga o le fa’afetai na saunoa ai se tasi o i latou nei e fa’apea, “Ona o le fa’aaloalo ua maualuga ia i matou o fanau e matele ina tau le amana’ia ni o matou lagona, o lea ua matou fuli ai e faia le mea sili ua gafatia mo le fa’afiafiaga lenei. O le a tala measina ae se’i maimoa le atunu’u, aua ailoga e toe maua se isi avanoa i nisi tausaga a sau.”
‘Aua la e te talatu’u mai sou avanoa e te maimoaina ai, “Aue le Kovana e, ua e fa’afiti, e te le iloaina o se fana ta’avili!” Le pese o le a fai ai le ‘ai a le vaega sese, ae se’i silasila le vaega sasa’o! Fai mai latou, “Iesu e, le uo alofa, na te tau’aveina a’u agasala, pe aisea lava?” Le isi lea fesili ua fa’alogoina e le tusitala o lo’o sisiva ai le vaega sese lea?
A maka e le tusitala le fa’afiafiaga lea, ua moni uma lava nei mea ua latou folasia! Ae se’i e fa’alogo i si ana fa’ato’ese, e toe sau ai i le laina sa’o! E moni lelei, e sese uma a tatou!
O le Komiti o lo’o latou va’ai toto’a i lenei fa’afiafiaga ma fautuaina fo’i le fanau i faiva ma aga o fa’afiafiaga, o lo’o tutula’i mai ai le afioga Leota Joyita Satele, Liupapa Laumoli, Tualatai Laumoli, Mau Laumoli ma Ms. Tupea.
O i latou na a’oina le siva lenei e aofia ai: Oloa Maea, Mealai Laumoli, Maria Fatu, Jason Laumoli, Jr. Laumoli, Valo’aga Vui ma Arona Nagaseu i le Okeni ma le ali’i o ,Niu Palemene, fa’atasi ai ma le fesoasoani tele a Berta Laumoli, Tu’umasina Tui, LiutoriaToetu Siagigi i le tulaga lava o pesega ma le fa’aili. O lea fo’i fa’atasiga, sa to’ia fo’i le fa’atasiga i le a’ao mafola o le tama’ita’i o Solo Tui ma Saileifi Uli, fa’afetai.
Mai le vaega o le Pese, lea e tapena mai e le Alataua, ua fa’ailoa mai ai e le tofa le tauto’oto’o Liua Pisamoa, “Ua mae’a ona tapena e Alataua le pese o matua pese, e le ta’ua atu fo’i le fe’au o i ai i le pese, se’i o’o lava i lea aso ona sofa’i lea e le pese le agaga o tagata o le malo lenei.”
O le aufaipese ua fa’ailoa mai e silia ma le 350 tagata, peita’i, ua toe manatu le vasega o Tauto’oto’o o le itumalo Alataua, “e toe fili mai le muia’a, aua le faiva i la po’o le timuga, ina ne’i i ai ni fa’aletonu e fa’alavelave i le aso o le Malo, ae o le sao o le Alataua.”
O lea aufaipese e laeia atoa le toniga i le fa’ata’ita’iga o le aso To’ona’i ma o le toe fa’ata’ita’iga lea, sauni mo le taimi e pepese ai i luma o le atunu’u i le Malae i Tala o Lupelele.
“O le Alataua, i le afifio o Fa’asisina ma Alaala Matuatala, le susu o Tauto’oto’o ma Upu i le Alataua, ua masani i faiva ia, e uma loa le fa’ata’ita’iga lea i le aso To’ona’i ona taoto ai lava lea o le fa’amoemoe se’ia fa’ato’a fa’aalia lava i le taimi o faiva i malae, o le fa’ailo lena, o lo’o ua loa ona saunia le sao mo le aso fa’amoemoeina, ua fa’atuai mai le taimi!” O se tala ‘ata lea a le tofa Liua Taifane Pisamoa.
Ua fa’ailoa mai fo’i le a’o pese ole tofa Malaeti’a o le alo o Toilolo mai Fa’ilolo o le tama fanau lava a le Alataua, ma o ia fo’i lea o le a aiaiuli i le pese a le Falelima i sisifo. O le komiti o lo’o sasao mai ai le vasega o Tauto’oto’o le tofa Liua, tofa Faletogo, Tofa Maugaotega, Tofa Gago, tofa Noa ma le Tofa Savali Talavou Ale le tatou Fofoga Fetalai o le Maota o Sui o le tatou Fono Faitulafono.
O le tapese o le susuga Su’e. O le tausaga lenei, ua leai se o manatu e fa’aalia se fe’au taua o latou pese o a’oina, ae ua fa’ailoa mai, “afai e te fia iloa, oso i totonu o le li’o, auai i le aufaipese, a le o lena, fa’atali se’i e fa’alogo lava i ai i le taimi o usuina ai!”
Ia faifaimalie ou faiva Alataua ma Vailoatai!
O lenei auaunaga ua mafai ona auina atu i le lagolago malosi mai a le kamupani a le KFC i Tafuna. O le a mafai ona auina atu ai ausiva ua nofo sauni ma tapenapena aua fa’afiafiaga mo le Sisiga Fu’a a Tutuila ma Manu’a i le Aso Lua, Aperila 17, 2012 ma le Aso Lulu, Aperila 18, 2012. O le a mafai ona lomia e le Samoa News/Le Lali ia ni tala ‘oto’oto e tusa ai ma tapenapenaga a nei ‘ausiva. O le aso ananafi na amata ai lenei tautua, e ala i se ripoti i le tapenaga a le Manu’atele, lea ua sauni mai ai le motu o ‘Ofu. Ma o le a fa’aauauina lenei tautua se’ia maea ona aloaia uma a tatou ‘au siva, e aofia ai au fa’afiafia mai i Pule ma Tumua. E momoli atu ai le fa’afetai i le pulega a le KFC ma le aufaigaluega, ona o le sapasapaia o lenei auaunaga, aua le fofoga faitau a le atunu’u.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
apeluopelu on Family Tree Circles
view: full | list
Journals and Posts
Apelu Maiava Opelu..>>> The Matais Name of Maiava from the Mulipola Family....Siutu Sala'ilua Savaii Samoa..
O le Gafa lea masalo o 1600 Na usu Tuifeai ia Ualegalu, fg o Moamoaniua(teine) Usuia Moamoaniua e Tilafaiga, fg oSeali'itu na usu ia Punalefati, fg o Toile'i'ite. Na usu lea o Toile'i'ite ia Palemafuta, fg o le ((teine)1 Mativamativaoletalofa 2 Tuvaotomata, 3 Feagaiupolumamanono, 4 La'auleutoimaene.
Usu Leapaisamoa ia Malielali,fg o (tama) 1 Mafua, 2 Ti'otala, 3 (teine) Laupulouolefiti, usu Mafua ia Tuvaotomata, fg o Talouli na usu lea o Talouli i le afafine o Fa'asavalu Tuvaoitai, fg o 1 Su'a, 2 Tagaloasa, 3 (teine) Sipi'itatau.
Na usu ane Lealaitafea Filipe i le afafine o Tuifalefa, fg o 1 Alaisea ia Ali'itasi, fg o 1 (tama) Sefagaia 2 (tama) Gafo 3 (tama) Su'a 4(tama) Taufa'ase'e, 5 (teine) Lagise.
Na usu lea o Su'a i le afafine o Saulaulu o Gagaimalae o Toleka, fg o 1 Sugia, 2(teine) Pulou.
Na usu lea o Maiava i le afafine o Faaea o Iliganoa i Gagaimalae fgg o 1 Toelau 2 Siatunuu, 3 Sefine, 4 (tama) o Makaio....
Toe usu Seia Taualai le afafine o Leaupepe o Fualalo, fg o 1 Mulipola Pelesi, 2 (teine) Pipi'imale'ele'ele, 3 Aliitasi, 4 Leatalatala.
Na usu ane lea o Ufisese'e ia Malalatele le afafine o Pula i Saleimoa, fg o 1(tama) Vaopa'u o Vaopa'u lea na tau ia Leavalasi le alo o Asiata i Satupaitea, fg o 1 Siovaiata, 2 Esekielu. O Esekielu lea na toe tau i le alo o Leaupepe o Fuatino, fg o 1 (tama) Ufi, 2 Tamilo, 3 Taualai, 4 Malu.
*** Usu Mulipola Pelesi i le tamaitai Taga, fg o 1(tama) TOFU PELESI MULIPOLA, Ona usu lea o Tofu Mulipola i le Teine Papapuleia , fg 1(teine)Pipi'imale'ele'ele 2(tama) Lolovai usuga lona lua>> Toe usu lea o Tofu i le afafine o Leiataua Taua o Salagi i Falealili, fg o1(teine) Sulesa, 2 Afatasi, usuga lona tolu>> toe usu lea o Tofu i le afafine o Palelei i Fagaloa , fg 1 Toloumu, 2 Aipolo, 3 Talatofi, 4 Mae'evale, usuga lona fa>>> toe usu leao Tofu Mulipola ia Tutu'i o LE afafine o Salesa Seiuli o Falelima fg 1(tama) Lolomataiama 2(teine) Pipi'imale'ele'ele.
O PIPI'IMALE'ELLE'ELE LE TUAFAFINE O MULIPOLA PELESI LE TAMA O TOFU ... NA USU IA E LE PALAGI O SCANLAN FG MAUA AI MILOVALE.... ONA NONOFO LEA O MILOVALE MA HO CHING FG MAUA AI LEA O 1 MALIA, 2 TASELE, 3 SAM, 4 SALE, 5 TOM.
- Displaying 1-1 of 1 Journals
- PAGE:
- 1
- of1
-


text:
Mana’omia ona sii totogi ae tele foi sona lavelave
E ui o lea ua toe o se aga mae’a le nofoaiga a le afioga i le matua ia Togiola Tulafono i le tofi Kovana Sili o le malo, peita’i ua ia faatula’ia se lu’itau malosi, ina ia toe si’i totogi o tagata faigaluega uma i le teritori, ina ia o gatasi ma le tulaga maualuga ua i ai le tau o le soifuaga i le taimi nei.
O le mataupu i le taugata o pili a le falema’i, ASPA faapea ai ma le maualuga o le tau o oloa ua i ai nei, na taua ai e nisi i luga o le polokalama a le alii kovana i le tele o masina ua sola e aofia ai ma le vaiaso na te’a nei, e leai lava se isi auala e mafai ai ona foia le faafitauli o lo o fetaia’i ma le atunuu i le taugata o pili ma le tau o oloa nai lo le sii i luga o totogi, ina ia gafatia ai e tagata uma ona tali manaoga tau tupe i totonu o aiga.
O lea mataupu na toe mapuna a’e i luga o le polokalama a le alii kovana sili ia Togiola Tulafono i le faaiuga o le vaiaso na te’a nei, ina ua laga e nisi o tootoo le tulaga o sii a le falemai o le LBJ lea foi ua toe faaolioli mai.
Fai mai le manatu a se tasi o tama matua, o le faafitauli o lo o ia maitauina, o loo agai pea i luga tau o pili a le falemai ae le o mafai lava ona sii totogi o tagata faigaluega, peitai na taua e le isi tootoo e faapea, afai e le toe mafai se isi siitaga i totogi o tagata, e tatau lava i le malo ona saili se auala e taoti ai le sii pea i luga o le tau o oloa i le atunuu.
“O le mea lea ua i ai e le taitai gafatia e la’u siaki o loo maua mai i le vaiaso ona totogi pili a le falemai, ASPA ma faasoasoa fo’i i lo’u aiga, ua matua pagatia lava le tulaga lea ua i ai le atunuu ona o le taugata o le soifuaga atoa ai ma pili a le falema’i,” o le tomumu lea a le isi tama i luga o le polokalame a le kovana i le aso To’ona’i na te’a nei.
I le tali fuaitau atu ai a le alii kovana i finagalo faaalia na ia taua ai e faapea, e le gata e le fou mataupu nei i lana faalogologo, ae o ni manatu foi e sili ona matagofie ma taua mo ia o le ta’ita’i, aua o moomooga fo’i ia o lona loto ia vave mai se taimi e toe faia ai nisi siitaga i totogi o tagata faigaluega, ‘peita’i’ e ao fo’i ona silafia e le atunuu, e le la’ititi le upu lea o le “si’i o totogi” pe a oo ina aapa mai le malo e faatino.
“Afai o le a sii totogi o tagata faigaluega, e le na o totogi amata e si’i ae si’i uma ai lava ma soo se totogi e aofia ai tagata e maualuluga o latou totogi o loo i ai, ina ia tagafeagai ai ma manaoga o le tulafono, ma o le isi la lena faafitauli e tula’i mai pe afai ae sii totogi amata,” o le saunoaga lea a Togiola.
O le isi faafitauli na taua e le alii kovana e tatau ona fuafua i ai le siitaga o totogi, e tatau ona fuafua siitaga o totogi i le malosi o loo i ai le tamaoaiga o le atunuu, ina ia gafatia e le tamaoaiga le maualuluga o totogi.
E ui e le o se mataupu e fou lenei i le faafofoga a le atunuu, peitai na saunoa Togiola, o se tasi lea o mataupu e ao lava pea ona faamanino i taimi uma, ona o loo i ai lava nisi o loo faia faasalalauga sese ma tuuaiga le sa’o fai mai o le malo lea e mumusu e sii totogi amata.
Ae na faamanino e Togiola e faapea, soo se taitai lava o se malo e pei fo’i o ia, e vaavaai muamua lava i le faaiuga o le a fai, pe o se faaiuga e manuia ma lelei ai tagata ma le malo, e pei fo’i la o le mataupu i le sii o totogi.
“O le a le faafitauli sa tatou maitauina ina ua sii totogi i le taimi ua te’a, e le gata na aafia pisinisi ae na oo lava foi i le toa 1,800 lea na galulue i le Samoa Packing na faamuta uma a latou galuega ina ua le gafatia e le kamupani le maualuluga o le siitaga o totogi, ma e oo mai lava i le taimi nei ua matua leai lava ni galuega a le to’atele o i latou nei,” o le saunoaga faatupu manatu lea a le alii kovana.
E ui o se mataupu ua leva lenei mataupu peitai e talitonu le alii kovana, e ao pea lava ona faamanino ma faatalanoa, ina ia matua malamalama lelei le atunuu i le pogai e ala ai ona ia naunau e faateletelegese siitaga o totogi i le taimi nei.
Saunoa Togiola, na te lagolagoina le sii o totogi, a ia fuafua i le tamaoaiga o le teritori.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TUUA LE LOTU AE VAOVAO FUSUAGA A SE ULUGALII
O le ula lea na ia fasia lona toalua ina ua faatoa tuua le lotu i le aso Sa na te’a nei, ua faasa e le faamasinoga ona toe taumafai e faafesootai lona toalua ma lana fanau i soo se auala, a ia saili se isi nuu e nofo ai sei vagana ua toe tuuina atu se isi poloaiga a le faamasinoga ona faatoa toe mafai lea ona ia toe faafesootaiina le fafine ma tamaiti.
Na faamatala ata e le isi fafine o le aulotu le mafuaaga o le vevesi na tulai mai, ma faaiu ai loa i le valaau atu o le tamaloa i lona toalua e savali i le taavale, peitai na lafo e le fafine se faamatalaga na tiga ai le loto o le ula lea, ma savali atu ai loa ma kola mai i tua le ofu a le fafine ao ia siia le la tama teine e 1 le tausaga le matua.
“Ke’i si kamaloa i le lele aku o le kusi pese pasasa i guku iga ua kogi e le fafige, faliu mai ai loa fuki le ulu o le fafige ma ka po, kulioso aku loa ma isi kagaka o le auloku ma vaovao,” o le pe’ape’a mai lea o le gutu a le isi fafine o le aulotu i le tau faamatalaina o le mumugaveve a le ulugalii.
E tusa ai ma faamaumauga a le faamasinoga o loo taua ai, o se taugaupu i le va o le alii ua molia ma lona toalua na mafua ai loa ona aapa atu le ua molia ua kola lona toalua, futi lona ulu ma po ao sii e le fafine le la tama e 2 tausaga le matua.
E lei i ai ni manu’a tuga i foliga o le fafine sei vagana ai se maosia sa i lona alafau, atoa ai ma lona ua na leaga i le taimi lea na kola ai o ia e lona toalua.
Na faailoa e le fafine i leoleo, e le o se taimi muamua lea ua fasi ai e lona toalua o ia i luma o tagata. O le isi foi fasiga o ia na fai i luma o se faleoloa Kolea i lo latou nuu i Tafuna, ina ua musu e ave i lona toalua le $5 na fai atu ai e faaatoa ai le tau o ana fagupia, ma faasaga atu ai loa le tamaloa ma ta ona mata i lana ato faafafa.
Na taua e le fafine i leoleo, o le tele o isi taimi e fasi ai e lona toalua o ia i le fale, peitai sa musu lava e faailoa ona o le manatu, e leai se isi e faigaluega e maua ai se tupe mo ia lana fanau pe afai ae loka lona toalua.
O se fafine o le aulotu na viliina le taavale a leoleo ina ua tulai mai lenei faalavelave.
Na teena e le ula lea i luma o le faamasinoga i le vaiaso nei tuuaiga o le faatupu vevesi i nofoaga faitele faasaga ia te ia, ma ua toe tolopo lana mataupu e toe fofogaina i le vaiaso fou, lea foi o le a taumafai ai le malo e faila moliaga faaopoopo faasaga i lenei alii.
Na taua e le loia a le malo, e ono molia le ua molia i le faaoolima i le tulaga tolu, atoa ai ma lona faia o ni gaioiga e ono lamatia ai le saogalemu o se fanau laiti.
O loo masalomia o se vevesi a le ulugalii na afua atu i le fale na mafua ai loa le vevesi e pei ona tulai mai. Ua toe tatala i tua le ula lea mai le toese i Tafuna i le maea ai lea o le po e tasi na moe ai i luga o le sima ma le tuutuuga, o le a toe tulai i le vaiaso nei mo le failaina o moliaga faaopoopo faasaga ia te ia.
Na faailoa foi e le loia a le malo i le faamasinoga le sauni lea o le fafine e faila sana talosaga i le faamasinoga mo se la teteaga faaletulafono ona o le faalavelave na tulai mai.
Na taua e nisi o le aulotu na i ai i totonu o le potu faamasino i le aso lea na valaauina ai lenei mataupu, o le fafine o le Savai’i ae o loo sponsor e lona toalua.
E le o se taimi muamua lea ua tulai mai ai mataupu tau ulugalii i luma o le faamasinoga. O le masina na tea nei na loka ai foi e leoleo se isi alii leoleo, ona o tuuaiga i lona taumafai lea e faafefe lona toalua.
E toalua foi isi alii na taofia mai i le masina lava foi na tea nei, ona o tuuaiga i le fasiina lea o nai fafine, e mafua ina ua foi atu i le fale e leai se meaai o i ai, ae ua alu le po inupia ma nisi o a latou uo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Alofa: Fa'avae ai Aiga
Ua leai se fia moe, ua leai fo’i se tulaga e ono fa’apea ai ua vaivai, ona ua le mapu tala ua fa’amatalatala nei. E le i fa’amatalaina e le lo’omatua o Silia le mea na o’o i ai lona ma’i, ae sa fa’atoa iloa e le teine ina ua malama a’e le taeao ma ua talatalanoa ma lona tama, a’o faia pea le malologa a lona tia.
“Tama, e leai lava se tala na fai mai ia te a’u i lea itu, o lona uiga ua ta’u mai uma isi mea, ae le ta’uina mai le mea na tupu ia te ia. Tama, ua sui lava la’u va’ai i si o’u tina, e mo’i lava sa malosi, ae ua sui lava la’u va’ai, pe i ai se mea o tupu ai, ae le tautala mai le lo’omatua pe a.” Ua na o le punou nei o le toeaina ma inu lana ipu kofe.
“Tagi, talu lava ona e alu ‘ese mai, ua fai lava ma ma’i lou tina. Ua ou le iloa po’o le a le tala o le fai i ai ina ia malie ai lona loto ma talia ai, o oe ua fai lou to’alua, e le toe pule ma’ua ia te oe. Ae e le mafai lava le loto o lou tina. Ua ou le iloa ai la po’o fea o le a fai i ai lenei mea.”
Na iloa atu nei e Tagiilima le fa’anoanoa o lona tama, o lea na tu’u ifo loa i luga o le laulau le sipuni na sa’eu ai lana mea’ai i le taeao, ma savali atu loa ua fusi mai si ona tama. “Tama, va’ai oe, afai lava o le a le tulaga e i ai lo’u tina, ia e alofa ta’u vave mai ia te a’u fa’amolemole.”
Na luelue ane nei i ai le ulu o le toeaina i lea taimi. “Tagi, e a le aiga o Lameko, e alolofa ia te oe?” O le fesili lea a le toeaina, ai o lona fia iloa po’o fai lelei si ona afafine e le aiga, ae maise lava o Lameko. Ua ‘ata Tagiilima ma fa’apea ane i lona tama, “Tama, ‘aua e te popole mai ia te a’u, o lo’o sologa lelei mea uma i totonu o le aiga. Ou te le i masani lelei i nisi tagata o le aiga, ae manatua fo’i e oe tama, e leai lava se aiga e sa’o lele ni ona tagata. E i ai lava tagata lelei, e i ai fo’i ma tagata leaga, ae ‘aua e te lua popole mai ia te a’u, o lo’o maua pea lo’u malosi. Ua na o oulua lea ou te popole atu i ai.”
“O a mai Malia, talofa e, i si o’u uso, ua ou sau lava ae tia’i. Ua i ai le ma fuafuaga ma Lameko ma te o’o atu i le fa’aiuga o le vaiaso nei. O lona uiga toe lua aso e va ai ma le aso lenei ona ma sauni atu loa lea e asi atu outou.”
Ua uma ona iloa e Pule i a Lameko i le la talatalanoaga lea na fai nei i le po ae maise ai o le tusi na alu atu ma le avepasi i tua. Ua lagona le fiafia o le toeaina i lea taimi, i lona va’ai atu i si ona afafine ua sui lava. Ua le toe ofu Tagiilima i se ofu e masae mai lava le isi itu e tau i le isi itu, ua le toe ve’uve’ua le lauulu e pei ona i ai i aso a’o nofo i tua, e alu lava le aso atoa o fealua’i solo Tagiilima ma lona lauulu e le selua. E su su mai lava le ofu i le taeao e o’o ina pogisa, e fiu fo’i lona tina e tautala i ai, ae le mafai lava Tagiilima.
Ua le toe va’ai o tu i le umukuka mai lava i le taeao se ia o’o ina pogisa. O le isi mea fou ua iloa nei e le toeaina i lona afafine, ua fai lava ma a’apa ane i le la’au pese ma ta ta ai ana pese. Na fa’apea mafaufauga o le toeaina, e, o aso o le olaga, o aso ua lelei, o aso fo’i ua fa’ale lelei. Ae fa’afetai ua va’ai atu i le olaga o le a i ai Tagiilima o le a ola manuia ma ola fiafia.
Na fa’ateia mafaufauga ia o le toeaina ina ua savali mai i totonu le lo’omatua o Silia. Na savali mai nei i ai le teine ua fa’afeiloa’i atu lona tina, ae na fa’ateia le feiloa’iga ina ua fa’apea ane le toeaina, “Se Silia, alu se i e o’o i le vai, anusa, o le a e savali mai ma somo, alu e fufulu ou mata ona e sau ai lea, ta te le o i tua, o lea ua ta iinei i le taulaga, e tatau ona felesi mea uma.”
Ua ‘ata le teine ma tilotilo ane i lona tama ma lulu le ulu. “Tama, e ‘ese lava oe ma au mea e fai i si lo’omatua, tu’u ia lua mea na se i oulua o i tua ona fai lea.” Ua na o le ‘ata’ata o le toeaina e foliga mai ua mimita i le va’ai atu i lona afafine. “Tagi, ua sui lava si ou tina, e te manatua fo’i a fai atu sa’u tala, ua leva ona tu e fa’afetaui mai, o le tele o taimi ma te pisa ai, ona e le pau sa’u upu i lou tina, a’o lea ua ou le iloa, ua ou fiu fo’i e fautua i ai, ua leai lava. Ua le toe i ai ni ona uiga e sagisagi mai i a te a’u, e pei ona i ai muamua. Ua ou le iloa i le lo’omatua, po’o le mea ua i ai se soga’imiti i tua ua fa’asea le lo’omatua.” Ua ‘ata Tagiilima ma tilotilo ane i lona tama, ua toe manatua e le teine e i ai nisi taimi o le aso, la te muimuia ai ma lona tama si ona tina, pe a o’o i taimi e vevesi ai Pule ma Silia.
Na punou nei i lalo Pule ma na iloa ai e Tagiilima le maligi ifo o loimata o lona tama. Na savali ane nei ma fusi ma fa’apea ane, “Tama, ‘aua e te popole i a Tina, ou te iloa lava e i ai le taimi e malosi ai. O lea o le a ma o atu ma Lameko, ma o le fa’aiuga fo’i e fai lava i tua, afai lava o le a ou nofo i tua i lo tatou aiga, ua sili fo’i lea, pe afai o le itu lea o lo’o mafatia ai le loto o si o’u tina.”
Ina ua ma’ea le malu taeao a matua o Tagiilima ma matua o Lameko, ua sauni loa le malaga a Pule ma Silia e toe fo’i i tua. O le pasiusu o le taeao, lea e fa’atalitali se i manava galuega o le afiafi ona fa’atoa alu lea i tua. O lea la ua sauni ai nei mea uma mo le la fa’aoso i tua i le aiga.
E le i faigaluega Lameko i lea aso, fa’atoa pau lea o se aso ua le faigaluega ai Lameko talu ona tula’i mai i le galuega o lo’o i ai nei, e fou fo’i i tagata faigaluega o le ofisa lea tulaga i a Lameko, ona e le masani ai Lameko.
Ua alu nei le fa’atauga mo le fa’aoso a Pule ma Silia e o ma la’ua i tua. O mea uma i totonu o le faleoloa e leai se mea e tasi na mana’o i ai le toeaina ma le lo’omatua. Pau lava le mea sa manana’o ai o le moli penisini ma le moli tu mo si o latou fale, pau lea. Ua fiu fo’i Lameko e fa’asufi le toeaina o Pule pe mana’o i lea mea, e tasi lava le tala a le toeaina, e leai.
Na ta’ita’i nei e Tagiilima si ona tina i le isi itu lea e i ai oloa ua patino tonu mo tina ma tama’ita’i. Na fiu Tagiilima e fai i lona tina i ofu fo’i nei e aoga mo tina ua matutua, ae lu lu mai o le ulu o le lo’omatua e le mana’o i ai. “Se, va’ai oe i ofu ia, e ‘ese le mananaia, o mu’umu’u ia e te ofuofu ai i mea e fai a le aulotu.” E pei lava e fai i le tua o le pato i lea taimi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Fa’amasinoga
TELE AVE TA’AVALE ‘ONANA MAUA POLOKA A LEOLEO
E to’a 10 ave taavale na mafai ona taofia e leoleo i le faaiuga o le vaiaso na te’a nei, ma tuuaia i moliaga e aofia ai le ave ta’avale ‘ona, a’o feagai ai le Matagaluega o le Puipuiga o le Saogalemu Lautele ma le latou poloka e faamalosia ai tulafono i luga o le alatele mo le tolu vaiaso.
O le taeao ananafi na tutulai uma ai i latou i luma o le Faamasinoga Faaitumalo, lea foi sa o latou teena ai tuuaiga faasaga ia i latou. E to’afa na mafai ona tatala i tua ina ua o latou totogia le ta’i $500 ae o le isi toaono sa toe taofia i le toese i Tafuna, faatoa tatala i le taeao ananafi ina ua maea a latou iloiloga i luma o le faamasinoga.
Na taua e se molimau mai le vaega a le Ofisa o Leoleo e mata’ituina luga o alatele, e faapea, na amata taofia mai lava nisi o i latou nei i le po o le Aso Faraile ma le po o le Aso Toonai, seia aulia le vaveao ananafi.
O ni isi o ave taavale na taofia ma tuuaia e aofia ai se alii pailate ave vaalele i se tasi o kamupani vaalele i le atunuu, o Stanley Malae, ma se tamaitai o lo o malaga mai e fai ma sui o le teritori o Saipan i le fonotaga a le Vaega o le Gataifale lea o lo o usuia i le teritori i le vaiaso nei, o Francis Castro.
I faamaumauga na taua ai e faapea, o Malae na tafao i le fale kalapu o le Bowling Alley i le po o le Aso Toona’i na te’a nei, ma taofia ai e leoleo ina ua le tu lana taavale i le fa’ailo taofi (stop sign) o lo o i luma o le auala lea e afe ai i tua o le Bowling Alley.
Na taofia o ia e leoleo ina ua masalomia lona faafoeina o le taavale a’o ia tagofia le ‘ava malosi.
Ae mo le tamaitai o Castro, na taofia o ia e leoleo i le vaveao ananafi ina ua masalomia lona faafoeina o se taavale a’o ia tagofia le ava malosi, ina ua tulai o ia i luma o le faamasinoga faaitumalo i le taeao ananafi, sa ia ioeina ai le moliaga o le ave taavale ‘ona, ma faanofovaavaia ai loa o ia e le faamasinoga mo le 9 masina i lalo o tuutuuga e ao ona ia usitai i ai.
O nisi o ia tuutuuga e aofia ai lona totogiina o le salatupe e $100, avea o ia ma tagatanuu lelei, aua foi nei ona toe solia se tulafono ao i ai o ia i le teritori.
FOLAFOLA LE FANAINA O LE FAATAUOLOA
O alii e toalua ia na taofia faapagota mai e leoleo i le faaiuga o le vaiaso i Pava’ia’i, o lo o tuuaia i laua i lo la faia o ni gaioiga e save’u ai le nonofo filemu o tagata lautele, atoa ai ma lo la folafola o le tafanaina o le faatauoloa, ina ua fai atu i ai le faatauoloa e totogi atu le tupe o loo nofo aitalafu ai le isi o i laua i le faleoloa.
O le taeao ananafi na tutulai ai i luma o le Faamasinoga Faaitumalo le alii o Aperu Tauanuu ma Beaver Toai, ma o la teena ai tuuaiga faasaga ia i laua, ma ua faatulaga ai le isi a la iloiloga mo le masina fou.
E tusa ai ma faamaumauga a le faamasinoga o lo o taua ai e faapea, o le aoauli o le Aso Toonai na vevesi ai se inuga pia sa faia i tafatafa o le aoga tulaga muamua a Pava’ia’i.
Na taua e molimau i leoleo e faapea, sa faaumuumu le alii o Toai ma pisapisao, atoa ai ma lona lafo o upu mataga i tagata feoai. Na taua e le molimau i leoleo, o ia e aiga ia Toai, peitai e popole lona loto i le tulaga ‘ona ua i ai le ua molia, atonu foi o le a faa faigata e lona tina ona faafilemu o ia ona ua ova tele lona ‘ona.
Na taua foi e molimau le agai atu o Tauanuu ma Toai i le faleoloa e faatau mai ni a laua fagupia, ma maua ai loa le avanoa o le faatauoloa e fesiligia ai le alii o Tauanuu i sana aitalafu ua tolu masina e lei toe totogia, peitai na avea lea ma itu na ita ai le ua molia, ma amata ai ona la lafo upu le mafaufau, ma faia uiga le faaaloalo i le faatauoloa.
O le taimi foi lea o lo o tuuaia e le malo na folafola ai e i laua ua molia i le faatauoloa, lo la fanaina o ia.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tele mataupu na laga i le iloiloga a le falema’i
O le mafuaaga autu e talitonu le falema’i ua mafua ai ona to’atele tagata mama’i, tele vailaau ma fualaau e mana’omia mo togafitiga o gasegase, o le soona tausami o tagata o le atunuu i taumafa e le tatau mo le tino, ma ua avea ai Samoa o le atunuu numera tasi i le lalolagi i le lapopo’a o ona tagata.
I le ulua’i folasaga a le Taitaifono o le Komiti Faafoe a le Falemai o le LBJ i le fonotaga lea sa faia i le aso Faraile na te’a nei, e faamalamalama ai e le falemai a latou siitaga i le atunuu, sa saunoa ai Moananu Va e faapea, i suesuega sa faia e le Vaega o le Soifua Maloloina i le lalolagi, ua manino mai, o Samoa e numera tasi i le lalolagi i le lapopo’a ma mamafa ona tagata.
“Aisea e mafua ai ona lapopo’a, mamafa ma aafia gofie tagata Samoa i ma’i, e mafua mai i le sese o meaai o loo tatou faaaogaoina, e fiafia tele i apa inu, o nai mea suamalie ae ua le naunau e faaaoga taumafa e maua ai le soifua maloloina,” o le saunaoga lea a Moananu.
O nisi o faamaumauga na faailoa e Moananu i le fonotaga i le vaiaso na te’a nei sa ia taua ai e faapea, mai le toa 117 o tagata o lo o togafitia i le gasegase o le faamama toto i le taimi nei i le LBJ, o lo o aofia ai ma se tamaititi e 14 tausaga le matua.
Na taua e Moananu, o le mafuaaga autu o nei faafitauli, o le le fuafua lelei e le atunuu o taumafai tatau mo i latou.
I tulaga o pepe na fananau mai i le uluai 5 masina o le tausaga, o lo o taua ai le toatele o pepe na fananau mai ia Ianuari seia oo mai ia Me na te’a nei.
I le masina o Ianuari, e 94 pepe na fananau ai, o Fepuari e 89, o Mati e 91, o Aperila e 92 ma Me e 97.
“Ua to’atele naua pepe o loo faananau mai i lea masina ma lea masina, ma ua tele naua ai togafitiga e manaomia e le falemai mo le atunuu, ae o loo feagai le falemai ma faafitauli tau tupe i le taimi nei, ma ua avea ai lea o se tasi o to’atuga i le auaunaga a le falemai mo le atunuu,” o le saunoaga lea a Moananu.
E lata i le toa 30 i latou na faatasi atu i le iloiloga lea sa valaauina e le pulega a le LBJ i le aso Faraile na te’a nei, e faamanino atili ai tulaga o siitaga i ana tautua ia ua fuafua e faamamaluina i se taimi o le masina fou.
Na taua e le pulesili o le LBJ ia Michael Gerstenberger e faapea, o le tautua autu a le LBJ, e le aofia ai le sailiga o tupe e faatupe ai ana tautua.
O nisi na auai i lenei iloiloga e aofia ai tagata taitoatasi, o se alii faipule mai le fono faitulafono ia Faimealelei A. Allen, o alii ma tamaitai fomai o le LBJ, atoa ai ma se sui o lo o tauva i le faiga palota o loo lumanai nei mo le tofi lutena kovana, le tofa ia Lei S. Thompson.
O le mataupu na lagalaga ai finagalo o le toatele, o le tulaga i totogi o tagata faigaluega a le falemai, lea na taua e Gerstenberger e faapea, o le 52% o le latou paketi e $37 miliona e alu i totogi o tagata faigaluega.
Saunoa le alii faipule ia Faimealelei, e tatau i le pule o le falemai ona faamanino atili lana faamatalaga i tulaga o totogi, ina ia manino lelei pe fia le tupe o lo o alu i le totogiina o tagata o loo galulue i le aso ma le po e tautua le atunuu, ae fia foi le tupe o loo totogi ai le vaega lea e nofonofo i totonu o le ea malulu, ma ta’i to’alua pe ta’i to’atolu foi i le faatinoina o le galuega e tasi.
Na taua e Gerstenberger e faapea, o le faafitauli o le paketi a le LBJ o loo i ai, o le 80% e faalagolago i tupe mai le feterale, peitai o lea ua faaalia e le malo tele nisi o ana fuafuaga e aofia ai le faaitiitia o tupe o loo faaalu i nisi o ana polokalame, ona o le tulaga faaletonu ua i ai le tamaoaiga o le lalolagi i le taimi nei.
Fai mai Gerstenberger, afai ae faaitiitia tupe o loo aumai i le feterale mo le LBJ, o lona uiga o le a faapea foi ona faaauau pea ona feagai le LBJ ma faafitauli tau tupe.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text: O le mau a Samoa i lenei tala fai mai, o le ulugalii sa nonofo i Sili i Savaii, na malaga mai e fia o i le Itu o tane, ona latou ui mai lea i le atu Palauli ma le Faasaleleaga. Fai mai ina ua te’a le nuu o Sili, sa moe le la tama ma ua oo atu lava i Palauli o loo moe pea le tama, ona taumafai loa lea o le ulugalii e fafagu i luga le tama, peitai sa moe lava, ae o loo taumafai pea le ulugalii e tau faaala le tama, ma e te’a loa le pitonuu mulimuli o Palauli ae ala loa le tama, ona faaigoa ai loa lea o le pitonuu lea o Palauli o Faaala, poo Faala e pei ona i ai i ona po nei.


text:
Tala o Faamasinoga
SOLOFUA MOLIAGA NA TUUAIA AI NI TAMAITAI SE TOAFA
Ua solofua e le Fa’amasinoga Fa’aitumalo moli’aga sa tu’ua’ia ai e le malo ni tama’ita’i se to’afa mai Fatumafuti, ona o le fa’alavelave lea na tula’i mai i le Aso Fa’afetai na te’a nei, i lo latou fa’ao’olima i se tamaitai na ta’ele ma ni isi o lona aiga i Fatumafuti lava.
O i latou e to’afa e aofia ai Serrah Mauga, Evelyn Mauga, Le’alai Mauga ma Simaima Mila na tuuaia uma i le fa’ao’olima i le tulaga muamua, atoa ai ma le fa’atupu vevesi i nofoaga faitele, peita’i ina ua mae’a ona iloilo e loia a i latou nei e toafa faamaumauga uma e uiga i lenei mataupu, atoa ai ma se ata video na mafai ona pu’eina e se tagata i le taimi na tulai mai ai lenei faalavelave, na tu’uina atu ai loa se talosaga i luma o le fa’amasinoga ina ia solofua ai moliaga fa’asaga ia te i latou nei.
Na taua e le tamaitai loia fautua o Leslie Cardin lea na tulai mo le isi o i latou sa tuuaia, o se tasi o mafuaaga ua ala ai ona solofua moliaga mamafa nei, ua fai lava si mamafa o moliaga na faia faasaga ia i latou nei.
MIKAELE AULAUMEA
O le alii e 20 tausaga le matua lea na ta’usala e le fa’amasinoga i le moli’aga o le gaoi, na tatala i tua i le vaiaso na te’a nei ina ua manatu le fa’amasinoga maualuga, o le a taofi lona tuliga o le 28 masina i le to’ese, o se tasi lea o tu’utu’uga o lana fa’anofova’ava’aia e 7 tausaga, ae ua lava masina e 9 lea ua maea ona ia tuli e fai ma ona fa’asalaga.
O le alii o Mikaele Aulaumea na tu’ua’ia e le malo i moli’aga e fa e aofia ai moliaga e lua o le gaoi, atoa ai ma moliaga e lua o le talepe fale, ae i se maliliega sa ia sainia ma le malo i le aso 16 Novema, na ia tali ioe ai i le moliaga e tasi o le gaoi ae solofua e le malo isi moliaga e tolu na totoe ai.
Na fa’ato’ese Aulaumea i le faamasinoga, ma ia talosagaina se avanoa e toe foi atu ai i lona aiga e mafuta ma ona matua. Sa ia faatoese foi i aiga e ana ia faleoloa e lua ia sa latou osofaia i Leone, ina ia faamagalo o ia.
Na malilie loia e lua ina ia aua nei toe tuuina atu e le faamasinoga se isi faasalaga faafalepuipui ia Aulaumea, ae ua lava le 9 masina lea ua maea ona ia tuliina e fai ma ona faasalaga i lenei mataupu.
Na taua e le loia a lenei alii o Ruth Risch-Fuatagavi, afai e toe tuu atu e le faamasinoga se isi faasalaga faafalepuipui i lenei alii talavou, o le a atili ai ona avea o ia ma tagata solitulafono, ae afai e tuuina atu o ia e faanofovaavaaia, o le a mafai ona ia aoaoina nisi lesona taua mo lona olaga.
Saunoa le alii faamasino sili lagolago ia Lyle L. Richmond, o se tasi o itu o loo tuu fesili ai le faamasinoga, pe aisea na le molia ai e le malo alii laiti e toalua ia na mafua ai le solitulafono ua molia ai Aulaumea.
Na faamatala e le ua molia i le faamasinoga e faapea, o ia sa ‘ona i le po na tupu ai le faalavelave, ae na te’i ina ua o atu ni alii laiti se toalua ma tauanau o ia latou te o e talepe le fale falaoa o Pritchard’s Bakery ma le faleoloa o Christopher.
Na tautino Aulaumea o ia na talepeina le faitotoa o le fale falaoa o Pritchard ma ia gaoia mai ai ni oloa i totonu e aofia ai pepa sikaleti, ofu ma pia lea e silia ma le $100 le tau aofai, ae o alii laiti e toalua na latou o na talepeina le faleoloa o Christopher, ae o ia sa tu i fafo e vaai ni tagata e o atu.
Ao faanofovaavaaia ai Aulaumea, ua faasa e le faamasinoga ona ia toe tagofia le ava malosi, pe na te toe soliina foi se tulafono, a ia auai i ni aoaoga faa faufautua e fesoasoani ai i le faafitauli o le tagofia o le ava malosi, o le a mafai foi ona suesueina e le ofisa faanofovaavaaia poo ni leoleo lona tino ma ana mea totino, ina ia iloa ai na te le o toe tagofia le ava malosi ma fualaau oona.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.